Газета Норма маслахатчи / 2016 год / № 49 / Биз яшайдиган уй\nКўп квартирали уйларда болалар майдончаларининг қурилиши, сақлаб турилиши ва хавфсизлиги учун ким жавоб беради? Агар ушбу масала қонун ҳужжатлари билан тартибга солинмаганлиги ва хоҳишга қараб ҳал қилинишини ҳисобга олсак, у долзарб тусга эгадир. Ҳолбуки, травматологларнинг маълумотларига кўра, болалар бундай майдончаларда йўл-транспорт ҳодисаларидагига қараганда кўпроқ жароҳат олмоқдалар. Агар сирпанма, турник ва нарвончалари билан бирга дастлаб қараганда хавфсиз бўлиб кўринадиган арғимчоғу от ўйинлар белгиланган стандартлар талабларига, санитария нормалари ва қоидаларига риоя этмасдан қурилса, улар хавф-хатарнинг айни ўчоғидир. Кўпинча шундай бўляпти ҳам. Кичкинтойларга бу ўринларда «Хуш келибсиз!» деб эмас, балки\n«Эҳтиёт бўлинг, болалар майдончаси!» дейишга тўғри келади.\nФуқароларни бу мавзу доимо безовта қилиб келган. Пойтахтнинг уй-жой мавзеларида болалар майдончалари очиқдан-очиқ етишмайди. Борлари эса асосан ўткир, учли, нари-бери пайвандланиб, маҳкамланган, ғарибона темир конструкциялардан иборат бўлиб, турли шикастланган жойлари бўлган, қаттиқ қопламга эга. Бунинг натижасида болалар улардан тез-тез йиқилиб тушади, тиззаларини яралайди, қўл-оёқларини синдирадилар, улардан туша олмай қоладилар ва ҳоказо.\nУй-жой даҳаларини безайдиган ва кўзларни қувонтирадиган, муҳими – хавфлилиги кам бўлган ёрқин, жозибадор майдончалар кўп эмас. Улар қимматга тушади, асосан ҳомийлар ёрдами ҳисобига бунёд этилади. Улар ичида четдан олиб келинадиган компонентлар ҳам, ўзимизда ишлаб чиқарилган маҳсулотлар ҳам бор.\nБолалар спорт ва ўйин майдончаларини қуриш, улардан фойдаланиш ва хавфсизлиги билан боғлиқ қонун ҳужжатларининг мониторинги ушбу соҳада «ишкалликлар» етарли эканлигини кўрсатди. Мавжуд ҳужжатлар ижро этиш учун мажбурий эмас, балки тавсия этиш тусида. Шуниси ибратлики, ҳужжатларга қараганда, болалар майдончаларини қуриш зарурлиги тўғрисида гапирувчилар жуда кўп: турли экологик дастурлардан тортиб аҳоли пунктларини ободонлаштириш ва сақлаб туриш билан боғлиқ ҳужжатларга қадар ҳаммаси шунга эътибор қаратади. Шундай бўлса-да уларни қуриш ва фойдаланиш устидан назорат қилишнинг таъсирчан тизими мавжуд эмас.\nФуқароларнинг мурожаатларига қараганда кейинги вақтда болаларнинг ўйин ва спорт билан шуғулланиш жойлари сахтиён терисига ўхшаб қисқариб боряпти. Гаражлар ёппасига олиб ташланганидан кейин болалар майдончалари ўз-ўзидан автомобиллар тўхташ жойларига айланиб бораётгани ташвишлидир. Бу ҳол аҳолининг норозилигига сабабчи бўлади. Муаммонинг туб илдизи болалар майдончаларининг қурилиши ва сақлаб турилиши учун ким жавоб бериши масаласи тартибга солинмаганлигига бориб тақалади.\nУлар учун жавобгарликни ХУМШнинг зиммасига юклашга уринмоқдалар. Ширкат умумий мол-мулк, ХУМШнинг ер участкаси ва мол-мулки асралиши ва сақланишини таъминлаши шарт, зеро «Хусусий уй-жой мулкдорларининг ширкатлари» тўғрисидаги Қонун 16-моддасининг талаби ана шундай.\nБунинг маъноси шуки, агар ХУМШ аъзолари умумий йиғилишда ўз ер участкаларида болалар майдончасини бунёд этиш тўғрисида қарор қабул қилсалар, уларга оқ йўл берилади. Бунда аҳоли уни қуриш ва сақлаб туриш харажатлари мажбурий бадал таркибига кириши ва уни кўпайтиришини билишлари керак. Бироқ ширкатда унга давлат ер кадастри бириктириб қўйган ер участкаси бўлмаса (дарвоқе, ҳозир бундай манзара кенг тус олган) ва унинг чегараси бинонинг бурчаги ёки периметр бўйича бир-икки метр наридан ўтса-чи? Бундай ҳолда уй ёнидаги участка умумий фойдаланишдаги ерларга киради, Ер кодексининг 64-моддасига биноан улар давлат ҳокимияти органларининг ихтиёрида бўлади. Уларнинг ваколатлар доирасига ер участкасида турли иншоотлар барпо этиш ҳам киради.\nКўринадики, барчаси болалар майдончаси кимнинг ҳудудида жойлашганлиги ёки уни қаерда қуриш мўлжалланганлигига боғлиқ. Агар у ширкатнинг кадастр билан белгиланган ер участкасида бўлса, майдонча эгаси ХУМШ ҳисобланади. Ширкат уни ўрнатади, таъмирлайди, сақлаб туради. Агар у давлат ерида бўлса, унинг учун шаҳар, туман жавоб беради ва барча масалалар билан ҳокимликка мурожаат қилинади. Умумий фойдаланишдаги ердаги майдончани жиҳозлаш ва сақлаб туриш масаласида ХУМШга тазйиқ ўтказиш эса ширкат ишига ғайриқонуний аралашишдир.\nМасала тартибга солинмаганлиги туфайли у кўпинча маъмуриятчилик йўли билан ҳал қилинади: ихтиёрий-мажбурий ижро этиш йўли билан ҳомийлик ёрдами ёки маҳалланинг ташаббуси ёхуд ХУМШга тазйиқ ўтказиш билан.\nШиркатда одатда болалар майдончалари қурилиши бобида якдил фикр бўлмайди. Кичик ёшдаги болалари бўлган фуқаролар ёқлаб чиқадилар. Болалари улғайган фуқароларга эса улар керак эмас. Кексаларга эса деразалари олдида тонгдан тунгача шовқин-сурон бўлиши ёқмайди. Кимдир майдончани қуриш ва сақлаб туришга пул сарфлаб, ҳузурини қўшни уйлардаги болалар кўради деб ҳисоблайди. Бу ҳам асосли фикр. Ушбу конструкцияга босим тушади, тез эскиради, уларни сақлаб туриш ва таъмирлашга пул тўлаш керак. Майдончани бегоналардан тўсиш эса қўшимча харажатлар демак. Ушбу ҳолда ширкат қўшнилар билан бирлашиб иш кўриши мумкин. Шундай қилинса уни қуриш ва сақлаб туриш арзонга тушади.\nБолаларга қувонч келтирадиган сирпанмалар, арғимчоқ ва бошқа қурилмаларнинг хавфсизлиги аввало ишлаб чиқарувчиларнинг белгиланган стандартлар, санитария нормалари ва қодаларига риоя этишларидан келиб чиқиши керак. Бироқ бунга фақат юридик шахслар амал қиладилар. Улар босимни кўтара оладиган сифатли материаллардан фойдаланадилар, шикастланишларга йўл қўймаслик учун қопламнинг хавфсиз бўлиши тўғрисида ғамхўрлик қиладилар. Биз болалар майдончаларида кўрадиган оддий темир конструкциялар асосан қўлбола услубда тайёрланган. Уларни ҳар қандай сантехник эски қувурлардан ёки уста амаки ўз гаражида тайёрлаши мумкин. Бунда, албатта, стандартларга риоя этиш тўғрисида ўйланмайди. Сертификатланган комплектларни ширкатлар қимматлиги боис сотиб ололмайдилар. Тўғри, уларга бунинг учун кредит олишни тавсия қиладилар. Бироқ кўп ХУМШларда умумий мол-мулкни мукаммал таъмирлаш билан боғлиқ бошқа муаммолар бор.\nДастурлар тугайди, муаммолар қолади\nКейинги беш йилда болаларимиз учун майдончалар кўпайганлигини қайд этиш керак. Бунга «Баркамол авлод йили» Давлат дастурида (27.01.2010 йилдаги ПҚ-1271-сон қарор билан тасдиқланган) режалаштирилган 2010–2015 йилларда болалар майдончаларини тиклаш ва ташкил этиш дастури туфайли эришилди. Дастурда болалар майдончаларига доир, шу жумладан улар хавфсизлиги ва санитария ҳолатига қўйиладиган баъзи талаблар белгиланди. Барча болалар майдончаларини, улардаги мавжуд иншоотларни ялпи инвентаризациялаш, уларни уй-жой мулкдорлари ширкатлари ва фуқароларнинг ўзини ўзи бошқариш органларига бериш мўлжалланди. Ҳар бир маҳалла, мавзе, даҳа учун яқин 5 йилда майдончаларни бунёд этиш ва тиклаш, уларни паспортлаштириш, белгиланган талабларга мувофиқ сертификатлаштириш бўйича мақсадли дастурларни ишлаб чиқиш белгиланди. Ҳокимликларга уларни тиклаш ишларига тадбиркорлар, жамоат ташкилотлари, жамғармалар, фермер хўжаликлари, корхоналар ва ҳоказо ташкилотлар, шунингдек аҳолини кенг жалб этиш топширилди.\nДастурни амалга ошириш билан боғлиқ харажатларни биринчи навбатда ҳомийлик ёрдами, шунингдек маҳаллий давлат ҳокимияти органларининг бюджетдан ташқари манбалари ҳисобига қоплаш режалаштирилган. Болалар майдончаларини сақлаш учун жавобгарлик ХУМШ ва фуқароларнинг ўзини ўзи бошқариш органлари раҳбарларининг зиммасига юкланган.\nШубҳасиз, Дастур вазиятни яхшилашда ўз ролини ўйнади. Ўтган йил пойтахтда 256 болалар майдончаси пайдо бўлди. 2,6 млн кишидан кўп аҳолиси бўлган мегаполис учун бу – денгиздан бир томчи. Бироқ қатра-қатра йиғилиб, денгиз бўлади.\nДастурлар қабул ҳам қилинади, тугайди ҳам, лекин муаммолар баъзан қолади. Болалар майдончаларини қуриш ва сақлаб туриш билан боғлиқ масалаларни кўпинча асоссиз равишда ХУМШ зиммасига юклайдилар. Ушбу жараённи қонун ҳужжатларига мувофиқ тартибга солиш учун Тошкент шаҳар ХУМШ уюшмаси ўз вақтида Низом лойиҳасини ишлаб чиққан, у кўриб чиқиш учун шаҳар ҳокимлигига топширилган эди. Бироқ у ҳануз ижобий ечимини топган эмас.\nСпорт автотўхташ жойига қарши\nБиз уй атрофидаги ҳудудда спорт майдончасини қурмоқчи эдик, бироқ қўшни уйларда яшовчи автомобиль эгалари биздан ўзиб кетдилар. Улар бу участкани ўзбошимчалик билан автотўхташ жойига айлантириб олдилар. Уларни чиқариб юборишга уриняпмиз, бироқ улар ҳам бўш келмаяптилар. Уй атрофидаги бўш жойлардан қандай фойдаланишни тартибга солувчи ҳужжатлар борми?\n– Турар жойларни ва уй атрофидаги ерларни сақлаш ва улардан фойдаланиш қоидалари (ВМнинг 28.06.1994 йилдаги 325-сон қарорига 3-илова) уй атрофидаги бўш ҳудудлардан фойдаланишни тартибга солади. Уй атрофидаги ерларда бўш майдонлар бўлса, улар қуйидагилар учун жиҳозланиши керак:\n√ кир қуритиш учун хўжалик майдончаси, кийимлар ва бошқа уй буюмларини тозалаш ҳамда уй-жойлардан фойдаланиш ташкилотининг эҳтиёжи учун майдонча;\n√ футбол, баскетбол, волейбол, теннис ўйнаш ҳамда гимнастика билан шуғулланиш учун спорт майдончалари;\n√ қум солинган қутилар билан таъминланган, арғимчоқлар, тебранадиган тахталар, айвончалар ва бошқа мосламалар ўрнатилган кичик ёшдаги болалар учун ўйин майдончалари;\n√ қиш даврида спорт ва болалар майдончаларида зарур асбоб-ускуналар билан жиҳозланган сирпанадиган ва яхмалак отадиган тепаликлар;\n√ ахлат ва озиқ-овқат чиқиндилари учун контейнер ва бочоклар ўрнатиладиган майдончалар (Қоидаларнинг 35-банди).\nШиркатнинг ер участкасида болалар майдончасини жиҳозлаш учун аввало ХУМШ аъзолари умумий йиғилишининг қарори чиқарилиши зарур.\nШиркат бу масалани ҳал қилишда ёрдам беришни сўраб уй атрофидаги ҳудудлар батартиблиги учун ҳам жавоб берадиган тузилмалар: маҳалла қўмитаси, ИИБ профилактика инспектори (участка инспектори), ҳокимликка мурожаат қилишга ҳақли.\nХУМШ бошқаруви уй атрофидаги ҳудудда машинасини қўяётган ҳар бир шахсий автомобиль соҳибига қуйидаги мазмундаги билдиришномани тайёрлаши мумкин: «Қонунчиликка мувофиқ ушбу ер участкаси ХУМШга тегишли. Ундан фойдаланиш тартибини унинг эгаси белгилайди. ХУМШ аъзолари умумий йиғилишининг қарори билан белгиланганидек, ушбу участкада болалар майдончаси қурилади. Сиздан (сана кўрсатилади) гача ушбу ҳудуддан автомобилингизни олишингизни сўраймиз. Ташкилотнинг фаолиятига тўсқинлик қилган тақдирда жавобгарликка тортиласиз».\nКўрсатмани ҳар бир автомобиль соҳибига тилхат олиб топшириш лозим. Агар уни бажармасалар, прокуратурага ариза билан мурожаат қилиш мумкин. Бунинг учун аризага ХУМШнинг ер участкасида қонунга хилоф равишда қўйилган автомобилларнинг рақамлари акс этган фотосуратларни илова қилиш зарур.\nКўпинча уй аҳли ижрочи директор ёки бошқарув компанияси (БК) умумий мулкларини сақлаш билан машғуллигидан бехабар бўлади. Кўпчилик фуқаролар шу пайтгача ХУМШни ЖЭК деб атайдилар, директорни раис деб ҳисоблайдилар. Айрим ижрочи директорлар ХУМШ раҳбари ваколатларини зиммаларига олиб, ширкатни бошқарадилар. БК уй аҳлининг саводсизлиги ва бепарволигидан фойдаланиб, қонунчиликка зид иш қилади. Буларнинг барчаси кўп квартирали уйлар аҳли ва БК (ижрочи директорлар) ўртасида ихтилофларни юзага келтиради. Бунинг асл сабаби – бошқарув, уй аҳлининг ҳуқуқий саводсизлигида. Натижада инсофсиз БК (ижрочи директорлар) фуқароларнинг ҳуқуқий онгсизлигидан фойдаланиб пул ишлашдан тап тортмайдилар. Айниқса мулкдорларнинг ўз уйлари сақланишига қизиқиш билдирмасликлари бунга туртки бўлади.\nТошкент шаҳар ХУМШ Уюшмаси ўтказган ХУМШ ва БК мониторинглари маълумотларига кўра, кўпинча уй аҳли БК ишининг қуйидаги жиҳатлари юзасидан шикоят қилади:\n√ уй-жой мулкдорларининг ХУМШ БК (ижрочи директор) билан шартнома тузганлигидан бехабарлиги;\n√ БК бажарилган ишлар ҳақида уй аҳлига ҳисобот топширмаслиги;\n√ БКнинг ишларни сифатсиз бажариши;\n√ мулкдорларнинг бадалларидан мақсадга кўра фойдаланмаслик, БК хизматлари нархларини ошириш.\nБКни ким қандай сайлайди\nҚонунчилик муайян регламент ўрнатиб ва бунда умумий йиғилиш ролини кучайтириб, БК ёки ижрочи директорни сайлашда ХУМШ аъзоларини ҳуқуқлари бузилишидан ҳимоялаган. Уй-жой мулкдорлари унга риоя қилсалар бас. Айнан шу иш қийинчилик туғдиради.\n1. ХУМШ аъзолари умумий йиғилишининг ваколатларига қуйидагилар киради:\nХУМШ аъзоларининг умумий мол-мулкини бошқариш, уларга хизмат кўрсатиш ва уларни таъмирлаш усулини танлаш тўғрисида қарор қабул қилиш;\nбошқарувчиликка (ижрочи директорликка) номзодни ёки бошқарувчи ташкилотни тасдиқлаш (ХУМШ тўғрисидаги Қонуннинг 19-моддаси).\n2. Ширкат бошқарувининг ваколатларига қуйидагилар киради:\nтанлов ғолиби билан умумий мол-мулкни ва ширкат мол-мулкини бошқариш, уларга хизмат кўрсатиш ҳамда уларни таъмирлаш учун шартномалар тузиш.\nШиркат бошқаруви уй-жой фондига хизмат кўрсатиш ва уни таъмирлаш ишлари танлов асосида тузилган шартномаларга мувофиқ ташкил этилиши учун ХУМШ аъзолари олдида жавобгардир (ХУМШ тўғрисидаги Қонуннинг 25-моддаси).\nТўғри, БК ёки ижрочи директорни излашга саводли ёндашиш жуда муҳим. Танлаш чоғида компания (директор) тажрибаси, бозордаги иш стажи, мутахассисларининг малакаси, компаниянинг техник воситалар билан жиҳозланганини ҳисобга олиши, бошқа ХУМШларнинг у ҳақдаги фикрини билиши, ишларни бажариш нархларини солиштириши зарур ва ҳ.к.\nХУМШ аъзолари умумий йиғилишининг қарорига кўра ширкат раиси ва бошқарувининг айрим ваколатлари шартномага биноан бошқарувчига (ижрочи директорга) ёки бошқарувчи ташкилотга ўтказилиши мумкин (ХУМШ тўғрисидаги Қонуннинг 25, 26-моддалари).\nҚандай ваколатлар бошқа шахсга ўтказилиши мумкин эмас\nХУМШ аъзоларининг умумий йиғилишини ҳамда жой мулкдорлари йиғилишини чақириш ва уларнинг ўтказилишини ташкил этиш;\nбошқарувчи ёки БКни танлаб олиш;\nБК билан шартномалар тузиш;\nширкатнинг маблағларини ХУМШ аъзоларининг умумий йиғилиши тасдиқлаган ширкат даромадлари ва харажатлари сметасига мувофиқ тасарруф этиш.\nумумий йиғилишнинг ёки ширкат бошқарувининг қарорларига мувофиқ молиявий ҳужжатларни, шартномаларни имзолайди;\nумумий мол-мулкни ва ширкатнинг мол-мулкини бошқариш, уларга хизмат кўрсатиш ҳамда уларни таъмирлаш усуллари бўйича, бошқарувчиликка (ижрочи директорликка) номзод ёки БК бўйича бошқарув томонидан тайёрланган таклифларни ширкат аъзоларининг умумий йиғилиши муҳокамасига киритади.\nШуни қайд этиш лозимки, тақиққа қарамай, барча ижрочи директорлар молиявий ҳужжатларни, шартномаларни имзолайдилар. Уларнинг айримлари буни умумий йиғилиш қарорига ёки ишончнома бўйича унга раис ваколатлари берилганига асосланиб қилганларини изоҳлайдилар. Бироқ бу ХУМШ тўғрисидаги Қонуннинг юқоридаги нормасига зиддир. Уй хўжалиги вакиллари ХУМШ раиси иш билан банд киши бўлгани боис жамоатчи сифатида жойида бўлмаслиги мумкинлиги, уйни сақлаш ва таъмирлаш билан боғлиқ масалалар эса кўпинча зудлик билан ҳал этишни талаб қилиши сабабли у тартибга солиниши керак деган фикрдалар. Яъни ижрочи директорга имзолаш ҳуқуқини бериб, бунинг устидан бошқарув, раис, ХУМШ тафтиш комиссияси назорат қилиши ҳақида сўз бормоқда. Бу масала шаҳар ХУМШ Уюшмаси тайёрлаган ширкатлар фаолиятини яхшилашга доир таклифларда ҳам кўп бор кўтарилган бўлиб, ўз ечимини кутмоқда.\nИжрочи директорлар ва БК ваколатларининг чекланиши умуман олганда ширкат аъзоларини бошқарувчиларнинг турли суиистеъмолчиликларидан ҳимоялашга қаратилган.\nАсоссиз даъво қилганда\nБаъзида уй аҳли ижрочи директор ёки БК ишидан асоссиз шикоят қилади ва норозилик билдиради. Масалан, уй томидан чакка ўтяпти, йўлаклар аянчли аҳволда, ҳовли ахлатга тўлди дейлик. Уй аҳлининг ғазаби қайнайди. Бироқ аслида ширкат БКга том, йўлакни таъмирлаш, ҳудудни тозалаш хизматларига буюртма бермаган бўлади. Яъни уй аҳли шартномага қандай хизматлар киришидан бехабар. ХУМШ БКга умумий мулкни сақлаш хизматларининг бутун рўйхатини ҳам, алоҳида ишларни ҳам буюртириши мумкин. Кўпинча уй аҳлидан ширкат бошқарув компанияси (ижрочи директор) билан бир бўлиб, ҳеч қандай иш қилмаяпти, аҳолининг аризаларига муносабат билдирмай, ўғирлик қиляпти деган гапларни эшитиш мумкин. Бироқ тўловларни тўламаслик натижасида ишлар бажарилмаслиги ҳоллари ҳам учрайди. Бундай ҳолларда айбни фақат ўзидан кўриш керак.\nБК ишига таъсир ўтказиш мумкинми\nЖаҳон амалиётида бўлганидек, мамлакатимизда уй-жой фондига хизмат кўрсатувчи бошқарув компанияларини лицензиялаш тизими, ҳозирча, мавжуд эмас. Бизда БК ходимлари малакаси аттестация билан тасдиқланмайди. Шу боис бу соҳада кадрлар билан боғлиқ жуда кескин муаммо мавжуд. Шу сабабли улардаги раҳбарлик лавозимларини фаррошлар, ошпазлар, тиббиёт ходимлари, милиционерлар ва УКХдан узоқ кишилар эгаллаганлиги ажабланарли эмас. Бу ишлар сифатида акс этади.\nТўғри, ширкат БК ишини назорат қилиши шарт. Зеро хизмат кўрсатганлиги учун унга аҳоли бадаллари тўланади, улар эса ўз пулларига қандай ишлар қилинаётганлигини, қайсилари қилинмаётганлигини, бунга нима тўсқинлик қилаётганини, компания хизматлари қанчага тушаётганини билишни истайдилар ва ҳ.к. БК фаолиятини назорат қилиш усуллари талайгина. Томонларнинг ҳуқуқ ва мажбуриятлари шартномада қайд этилиши шарт, назоратнинг самарадорлиги унинг шартларига боғлиқ. Бошқарув компанияси билан шартномага «БК фаолияти устидан назорат» бўлимини киритган маъқул. Унга бошқарув компанияси ўз мажбуриятларини бажариши устидан ХУМШ раиси, бошқарув, тафтиш комиссияси назорат қилишини назарда тутувчи бандни киритиш лозим. Бошқа шартлар сирасида қуйидагилар ҳам бўлиши мумкин:\nХУМШ аъзоларининг пул маблағларидан мақсадли фойдаланилиши устидан назорат;\nумумий йиғилишда БКнинг ХУМШ учун қилинган ишлар ҳақидаги чораклик ҳисоботи;\nраис, бошқарув, тафтиш комиссиясининг сўровига кўра БКнинг кўп квартирали уйдаги умумий мулкни сақлаш мажбуриятларини бажариши билан боғлиқ исталган ҳужжатларнинг тақдим этилиши;\nХУМШ раиси имзолаган бажарилган ишлар далолатномалари асосида БКнинг иши сифатини баҳолаш, умумий мулкнинг қониқарсиз аҳволи хусусидаги уй аҳлининг шикоятларини камайтириш;\nбошқарув ёки турар жойлар мулкдорлари умумий мулкнинг сақланишида ва таъмирланишида аниқлаган камчиликларни БКнинг ваколатли вакиллари ҳозирлигида далолатномада қайд этиш;\nумумий йиғилиш қарори билан БКни алмаштириш имконияти. Баённомада ХУМШ қандай сабабларга кўра (мажбуриятларни бажармаслик, ишларни сифатсиз бажариш, хизматлар қийматини ошириш, қилинган ишлар ҳақида ҳисоботларнинг йўқлиги ва ҳ.к.) у билан шартномани бекор қилаётганини кўрсатган маъқул.\nБК ёки ижрочи директор ширкатга хизмат кўрсатаётганда қонунбузарликка йўл қўйгани далиллари аниқланганда у прокуратурага, суд органларига мурожаат қилиши мумкин.\nҚурувчи яхши қўшничиликни мустаҳкамламоқда\nШарқда қўшнилар билан тинч-тотув яшаш анъанага айланган. Квартира танлаганда қўшнимиз ким эканлиги тўғрисида кўп ўйламаймиз ҳам. Биз учун аввало квартиранинг сифати, ҳудуд, ижтимоий инфратузилма муҳим. Турар жойни харид қилгандан кейингина бошқа тавсифларга, шу жумладан атрофимиздагиларга эътибор қарата бошлаймиз. Ҳолбуки, қўшни яхши бўлмаса, ҳаловатимиз бузилади, тинчимиз йўқолади. Халқимиз «Ҳовли олма, қўшни ол» деб бежиз айтмаган. Яқин қўшни узоқдаги қариндошдан яхши дейишади. Қўшниларнинг аҳил-иноқлиги, бир-бирларини ҳурмат қилишлари ҳаётнинг осуда ўтишига сабаб бўлади. Шу сабабли, квартира танлаётганда қўшнилар билан қизиқинг. Узоқ йиллар мобайнида кимлар билан ёнма-ён яшашга тўғри келишига эътибор беринг.\nКўп риэлторлар уйдаги аҳил, жипслашган қўшнилар турар жойнинг ижобий тавсифига айланишлари, унинг сифат кўрсаткичи ва қийматини оширишлари мумкин деб ҳисоблайдилар. Ушбу жиҳатдан ҳозирда кўчмас мулкни сотиш, шунингдек турар жой комплексларини қуриш чоғида жозибали жиҳат сифатида фойдаланилади.\nБироқ биз урбанизация жараёнлари, шу билан барча кишиларнинг руҳан тарқоқлиги жараёнлари шиддат билан ўсаётган бир замонда яшаяпмиз. Эҳтимол, шу боисдандир, қурувчилар яхши қўшничилик омилига катта эътибор бера бошладилар. Янги уйлар билан ёнма-ён борган сари кўпроқ тўйхоналар, спорт майдончалари қад кўтармоқда, улар, соғломлаштириш самарасидан ташқари, кишиларни яхшигина жипслаштиради. Уйда яшовчилар томонидан турли биргаликдаги тадбирлар ўтказишлари учун умумий маконлар уйларда ҳам пайдо бўлмоқда.\nАлбатта, яхши қўшничилик, мулоқот учун шарт-шароитлар барпо этиш ўз-ўзидан юзага келмайди. Уларни уйда яшовчилар шакллантиради. Архитектор эса қурувчи билан бирга фақат бундай муносабатлар учун негиз яратиши мумкин. Бу ҳам, уларнинг фикрича, лойиҳанинг жозибадорлиги ва унга бўлган талабни оширади.\nОдатда бундай таъкидлардан хорижда тез-тез фойдаланилади. Айниқса бир нечта навбатдан иборат бўлган катта уй-жой даҳаларини қуриш чоғида қўшнилар ўртасидаги дўстликни мустаҳкамлаш учун шарт-шароитлар ярата бориб, қурувчилар ушбу даҳада яшовчиларнинг ҳаёти қанчалик ёрқин ва тўлиқ эканлигини намойиш этиб, бўлғуси харидорларни жалб этишга интилмоқдалар. Агар улар бу ерда квартира харид қилсалар, уларнинг зерикишларига ўрин қолмайди. Уларни хайрихоҳ, меҳрибон қўшнилар ўраб туради.\nРоссия амалиётида қурувчилар Янги йил, Болаларни ҳимоя қилиш халқаро куни, масленица ва бошқа байрамларни ташкил этиш ташаббускорлари бўлганлигига мисоллар бор. Уларга нафақат комплексда яшаётганлар, балки ҳали кўчиб кирмаганлар, шунингдек бўлғуси харидорлар ҳам таклиф қилинадилар. Баъзан «шанбаликлар» уюштирилиб, аҳолини кўчат экишга, бир вақтнинг ўзида қўшнилар билан танишишга таклиф этишган. Бу тадбир ҳам қўшниларни яқинлаштиришга йўналтирилган. Бундай тадбирлар кўпинча чойхўрлик билан олиб борилган.\nДоимий асосда умумий хордиқ чиқаришни бунёд этишга қўйилган лойиҳалар мавжуд. Уй-жой корпусларидан бирининг биринчи қаватида маданий марказ ташкил этиш учун нотурар жой ажратилган. У ерда яшовчиларнинг кўп тоифалари учун турли машғулотлар ўтказилади, яъни: йога, гитара дарси, расм, ёш оналар курслари, болалар секциялари. Буларнинг ҳаммасини ҳам қурувчи яшовчилар учун бепул ташкил этади. Шу тариқа, комплексда яшовчи исталган киши ўзи учун қизиқарли бўлган тўгарак ёки машғулотларга қатнаши мумкин. Болали оналар учун бу – ўз мулоқот доирасини кенгайтириш учун ажойиб имконият. Қўшниларнинг бундай марказига кишилар ўзлари учун кераксиз бўлган нарсаларни топширишлари мумкин, бу ерда эса уларни тақсимлаш билан шуғулланадилар. Тўгаракларнинг кун жадвали, муҳим янгиликлар гуруҳларда ижтимоий тармоқларда чоп этилади. Бундай лойиҳалар асосан кам қаватли уйларда кенг ёйилган. Қурувчилар учун эса бу – самарали эмас. Бундай марказни сақлаб туриш ҳам унга қимматга тушади. Бироқ бу ерда ёндашув қуйидагича: кўп нарса олиш учун баъзан кўп сарфлашга тўғри келади.\nҚўшнилар марказлари ғояси кўпроқ кам қаватли уйларда ўрнашиб қолишига келсак, улардаги квартиралар харидорлари кўпинча ўз болалари ҳордиғини йўлга солиш ғояси билан бирлашганлар. Кишиларни катта ҳамжамиятларга қараганда кам қаватли уйларда бирлаштириш ҳам анча енгил. Агар қурувчи яхши қўшничилик муносабатларини фаол равишда қўллаб-қувватласа, бу ҳол харид тўғрисида қарор қабул қилиш чоғида муваффақиятларнинг бирига айланиши мумкин. Бизнинг олдимизда нафақат бундай қўшнилар марказини ташкил этиш, балки кишиларга бу нарса улар учун қанчалик керакли эканлигини тушунтириш вазифаси ҳам туради.\nЧиқиндилар сараланиши керак\nМаиший чиқиндиларни истеъмолчилар томонидан алоҳида-алоҳида саралаш ҳеч ҳам одат тусига кира қолмаяпти. Бунга Тошкент шаҳар ҳокимининг қарори билан 6 йил аввал илк қадам қўйилган эди, бироқ у натижа бермади. Иккинчи уриниш Ҳукуматнинг қарори билан 2 йилдан кўпроқ вақт илгари амалга оширилди (ВМнинг 15.07.2014 йилдаги 194-сон қарори). Ҳужжат билан Қаттиқ ва суюқ маиший чиқиндиларни тўплаш ва олиб чиқиб кетиш хизматлари кўрсатиш қоидалари (3-илова) тасдиқланди. У аҳоли зиммасига ахлатни 4 алоҳида-алоҳида пакетга саралаш мажбуриятини қўйди. Бироқ ушбу қарор ҳам натижа бермади. Фуқаролар аввалгидек маиший чиқиндиларни битта пакетга солишни давом эттирмоқдалар. Тўғри, баъзан уларни ахлатхоналарда кўриниб қоладиган кимсалар бизнинг ўрнимизга саралайдилар. Улар пакетлардан шиша, пластик, қоғоз ва бошқа нарсаларни йиғиб олиб, шу заҳотиёқ керакли жойга топширадилар ва муайян даромадга эга бўладилар. Ахлатхоналарда идиш қабул қилиш – уларга эгалик қиладиган хусусий бизнеснинг ташаббуси. Истеъмолчилар учун Қоидаларнинг нормалари мажбурий ижро мақомини олган эмас.\nНима учун маиший чиқиндиларни саралашга чақирув аҳоли томонидан қабул қилинмаётир? Аввало фуқароларга ушбу ишнинг қанчалик муҳимлиги тушунтирилмади. Аҳолини чиқиндиларни алоҳида-алоҳида йиғишнинг зарурлигига ишонтириш учун, ҳужжатни қабул қилишдан аввал, кенг миқёсда ахборот-тушунтириш компанияси ўтказилиши керак эди.\nУшбу масала техник жиҳатдан ишлаб чиқилмади. Аҳолини ахлатни саралаш учун турли рангли пакетлар сотиб олишга мажбур этишди. Бироқ улар қаерда, кимдан, қандай нархда сотиб олинади? Аҳолини бу нарса жонбозлик кўрсатишга ундамади. Саралашга ўргатиш учун қайта ишловчилар лоақал дастлабки пайтда истеъмолчиларни бепул пакетлар билан таъминлашлари мумкин эди. Қоидаларда назарда тутилишича, ахлат йиғиш пунктларида ахлат солинган турли пакетлар учун турли рангдаги контейнерлар ўрнатилиши керак эди. Бироқ, ўша контейнерлар қаерда? Улар ҳозиргача мавжуд эмас-ку.\nБошқа сабаб – инсон омили. Оддий истеъмолчиларнинг янгиликнинг экологик ва иқтисодий муҳимлигини англаши мураккаб нарса. Биз кенг миқёсли фикрлашга ўрганмаганмиз. Аҳолига масалани тушунтирмасак, унинг ечимига эриша олмаймиз. Бугунги кунда бутун дунёда маиший чиқиндилар қайта ишланяпти. Улар хом ашёга айлантирилиб, бундан фойда олиняпти. Ахлатни тўплаш ва ёқиш атроф муҳитга, аҳолига тузатиб бўлмайдиган зарар етказяпти ва чиқиндиларни қайта ишлашдан бир неча марта қимматга тушяпти.\nУмуман рағбат омилларининг мавжуд эмаслиги туфайли ҳам кишиларимиз ушбу жараёнга киришиб кетмади. Ҳолбуки кўпгина мамлакатларда истеъмолчилар томонидан ахлатни саралаш рағбатлантирилади. Масалан, улар турар жой ва коммунал хизматларни тўлаш, супермаркетларда бирор-бир товарларни харид қилиш, турли акцияларда иштирок этишда чегирмаларга эга бўладилар, идиш, қоғоз ва бошқа нарсаларни қайтарганлик учун мақбул пул олишлари тўғрисида гапирмаса ҳам бўлади. Айни вақтда сараланмаган ахлатни ташлайдиган (шу жумладан белгиланмаган жойларга) фуқароларга нисбатан катта жарималар қўлланади.\nЯна бир гап. Қоидалар мамлакатимиз саноат корхоналари зиммасига кейинчалик ишлаб чиқувчи ҳисобига утиллаштириш учун истеъмолчилардан маънан эскирган ва сафдан чиққан ўзи ишлаб чиқарган маҳсулотни қабул қилиш, шунингдек ушбу маҳсулотни қабул қилишнинг махсус механизмини ишлаб чиқиш мажбуриятини юклади. Ҳозирча буларнинг ҳаммаси баъзи дўконларнинг қисқа муддатли акциялари билан чекланган. Уларнинг бир-иккитаси вақти-вақти билан истеъмолчиларга эски маиший техникани утиллаштириш ва бунинг учун янги техникани харид қилганда чегирмани таклиф қилади.\nЯқин вақт ичида лоақал эски техникани утиллаштириш бобида баъзи бир ижобий силжишлар бўлишига умид қилишни хоҳлардик. Жорий йилда Табиатни муҳофаза қилиш давлат қўмитаси ва «Тошрангметзавод» АЖнинг аҳолининг экологик фаоллигини ошириш, 2016–2020 йилларда Ўзбекистон Республикасида қаттиқ маиший ва электрон чиқиндиларни утиллаштиришга йўналтирилган, атроф муҳитни муҳофаза қилиш бўйича қўшимча тадбирларни амалга ошириш бўйича қўшма тадбирлар дастури қабул қилинди. Ушбу Дастур доирасида Тошкент ва вилоят марказларида электрон техникани сотиш жойларида эски маиший техникани утиллаштириш учун 50 та ихтисослашган қабул қилиш пункти пайдо бўлади. «Тошрангметзавод» АЖ электрон чиқиндилар ва ишлатиб бўлинган аккумулятор батареяларини қабул қилиш тизимини ташкил этишни режалаштиряпти. Дастурда аҳолини хавфли чиқиндиларни утиллаштириш тартиби тўғрисида хабардор қилиш ҳам назарда тутилган.\nШвейцария ахлат муаммосини ҳал қилди\nДунёнинг кўпгина мамлакатларида амал қиладиган ахлатни саралаш тизими Швейцарияда ҳаддан ташқари маромига етказиб ишлаб чиқилган. Қарийб мутлақ даражага етказилган. Бу ерда саралаш мумкин бўлган ҳамма ахлат сараланади. Ушбу тизим истисноларни билмайди – амалда ҳамма ахлатни ҳар хил контейнерларга солишга мажбур. Рози эмасмисиз – жарима тўлайсиз. Халқнинг урфи ана шундай. Ҳаммага тозаликда яшаш ёқади.\nШвейцария дунёда топшириладиган шишалар сони бўйича етакчилик қилади – 90%дан кўпроқ идиш шишани иккиламчи қайта ишлаш заводларига қайтарилади. Бироқ бунда улар қопқоқларини олишлари ва уларни шишанинг рангига боғлиқ ҳолда саралашлари керак. Оқ, жигарранг, яшил – ҳаммаси алоҳида-алоҳида.\nҚоғоз картондан алоҳида қайта ишланади (картонни қайта ишлаш қиммат туради), шу боис фуқаролардан қоғоз ва картонни алоҳида-алоҳида топшириш талаб қилинади. Мамлакатда ишлаб чиқарилган босма маҳсулотнинг қарийб учдан бири иккиламчи хом ашёни қабул қилиш пунктларига қайтарилади. Швейцарияда сотиладиган барча батарейкаларнинг 60%и фойдаланилганидан кейин қайта топширилади, улар ахлат челагига ташлаб юборилмайди.\nШишалар, эски электр асбоблар ва маиший техника, қурилиш чиқиндилари, кундузги ёритиш лампалари, консерва банкалари (топширувчилар магнит пресс ёрдамида тунукани мустақил равишда пресслашлари шарт), ўсимлик ёғи қолдиқлари, машина мойи қолдиқлари алоҳида-алоҳида топширилади. Рўйхатнинг ўзиданоқ даҳшатга тушасиз.\nБундай қилмасдан, барчасини ахлат челакка ташлаш мумкин-ку, дерсиз. Мумкин. Бироқ унда ҳар бир килограмм чиқиндидан ундириладиган солиқдан хонавайрон бўлишга тўғри келади. Ҳар бир ахлат пакетига солиқ тўлаганлиги тўғрисида марка ёпиштирилади. 5 кг ахлатни ташлаш 2–3 франк туради (нарх ҳудудга боғлиқ ҳолда ўзгаради). Шу боис аҳолининг кўпчилиги мумкин бўлган барча нарсани иккиламчи хом ашёни қабул қилиш пунктларига олиб боради, бу ерда эски компьютер ёки болаларнинг эски аравачасини топшириш ҳеч нарса эмас.\nФойдаланилган чой пакетчасини қандай қилиб тўғри ташлаш ҳақида тавсиялар мавжуд: ёрлиғи – картонга, пакетчанинг ўзи – эски қоғозга, дамланадиган чой – компостга, қисқич – ишлатилган металлга, ипи эса маркировкаланган ахлат халтачасига қўшиб қўйилади. Буларни ҳазил деб ҳисоблаш мумкиндир. Бироқ Швейцарияда бундай эмас.\nБаъзилар марка ёпиштирмасдан чиқиндилардан халос бўлишга уринган эдилар. Бироқ улар танобини тортиб қўядиган ахлат полицияси ҳам бор. Мутахассислар замонавий технологиялар ёрдамида тегишли бўлмаган жойдан ёки солиқ тўламасдан қолдирилган ахлатни таҳлил қиладилар, қоидабузарни (бу ҳазил гап эмас) топадилар ва жарима соладилар. Жарималар анча юқори. ОАВ йўлда автомобиль ойнасидан қоғоз қопчиқлардаги уй ахлатини улоқтирган киши тўғрисида ҳикоя қилган. Полиция уни топган. Қоидабузар суд қилинган ва жарима солинган: ахлатни утиллаштириш ва трассани тозалаш учун 6 000 франк, қонунни бузганлик учун 3 000 франк! Швейцария ўлчовлари бўйича бу – жуда қаттиқ жазо.\nАхлатни маркировкалаш мамлакатнинг фақат жануби-шарқида жорий этилган ўтган асрнинг 80-йилларида «ахлат туризми» кенг ёйила бошлаган эди. Дам олиш кунларида кишилар машиналарининг юкдонларини ҳафта давомида йиғилиб қолган чиқиндилар билан тўлдириб, оилалари билан мамлакатнинг бошқа қисмига дам олиш учун борганлар, ахлатни ҳам ўша ерга ташлаганлар. Цюрихнинг ўзигагина кунига 3 000 тоннадан кўп «нолегал» чиқиндили халтачалар ташиб келтирилган. Шу сабабли барча минтақаларнинг ахлат божини жорий этишларига тўғри келган.\nЎша вақтда Швейцариядаги экологик вазият фалокатли эди – дарё ва кўлларнинг барчаси фосфат ва нитратлар билан, ер оғир металлар билан ифлосланган, биологик хилма-хиллик шиддат билан камайиб бораётган, ўсиб бораётган истеъмолчилик эса жуда кўп миқдорда чиқиндилар чиқармоқда эди. Жуда тез орада аҳоли ўз ахлати, ишлаб чиқариш ва қишлоқ хўжалиги чиқиндиларидан нафас ололмай қолди. Кичик ҳудудда чиқиндиларни ташлаш ва уларни йўқ қилиш мумкин бўлган катта майдонлар йўқ эди.\nАйни ўшанда янги экологик сиёсатни ишлаб чиқиш масаласи кун тартибига қўйилди, уни жуда катта қунт билан жорий эта бошлашди. Бунга йигирма йил кетди, бироқ натижа кутилганидан ҳам аъло бўлди. Швейцария ҳозирда – дунёнинг энг экологик тоза мамлакатларидан бири. Муваффақиятнинг сабаби нимада? Сабаби давлат – бу фуқаролардир деган ғоянинг устуворлигида. Швейцарияликлар ўзларига ўз мамлакатларини тозалашни топширдилар ва бунда муваффақиятга эришдилар. Қолгани эса ўзича давом этиб кетди.


30.04.2021 00:37 0 3404\nШу кунлардаги энг долзарб мавзу бу — тилимиз, ҳаёт-мамотимиз масаласи. Бу кўплаб тақдирларга тушов бўлаётган, ҳаётий оғриқли дардимиздир.\nБунга жонажон ватанимизда кунда бир учраб турадиган оддий воқеликлар билан мисол келтирсак. Бир неча йил олдин шаҳар марказидаги туғруқхоналардан бирига ҳомиладор аёл шошилинч олиб келинади. Қишлоқ шифокорининг кўрсатмасига биноан юборилган аёлнинг ҳомиласи юраги суст уриб тургани боис, тезлик билан кесарча жарроҳлик амалиёти ўтказишни тақозо этар эди.\nНавбатчи русийзабон шифокор эса олис қишлоқдан келган ҳомиладор аёл ва унинг қайнонасига русчалаб бир нималар дейди, табиийки, улар буни тушунишмайди. Аёл ҳомиласи ҳаракати сустлашганини тушунтиришга ҳаракат қилади, лекин шифокор «не поняла» дейдию, эртага ўзбек шифокори келишини айтиб, кутишини буюради. Афсуски, шу кеча ҳомила ҳам, аёл ҳам нобуд бўлади. Бу икки жон, ўз юртида, ўз она тилида дардини тушунтира олмаганидан, шифокорнинг давлат тилини билмаслигидан қурбон бўлади. Минг бир таассуфли бу каби ҳолатлар бошқа вазиятларда ҳам учраб туради.\nАҳоли шошилинч мурожат этувчи масканлар, аэропорт, вокзал, меҳмонхоналар, хусусий клиникалар, кўплаб корхоналарда ўзбек тилини билмайдиган ходимлар сабаб ачинарли ҳолатларга тушаётганлар, сарсону саргардонликка маҳкум этилаётганлар борлигини-да инкор этиб бўлмайди. Майли, бизда тил ва сўзлашув борасида ҳадсиз эркинлик бор, лекин масъул лавозимдаги ходим уйида, кўчада хоҳлаган тилида сўзлашса ҳам, иш жойида мурожаат этувчига албатта ўзбек тилида жавоб берсин. «Не поняла» дея бировнинг ҳаёти, тақдирига нуқта қўймасин.\nБуни ўша биргина тугмани босиш билан қонунларни тасдиқлаб, миллат тақдирини ҳал этувчи, халқ сайлагану, аммо шу халққа «ўгай» бўлган баъзилар ҳис этишса яхши бўларди.\nАчинарлиси, бугун жуда кўп муассасаларнинг сайтига кирсангиз, ҳали ҳам давлат тилида очилмайди, бир четда турган ўзбекча ҳаволани қидиришга мажбур бўласиз. Кўпгина ташкилотларга сим қоқишингиз билан «слушаю» деган жавоб эшитилади. Балки туғилгандаёқ, «мы открылись» деб нафас ола бошлаган корхонаю муассаса, савдо мажмуалари ўзларига алал оқибат бу қисматни тақдир этар.\nБир пайтлар машҳур бўлган бир нуфузли хонимимиз хориж тилларини билгани ҳолда, ўз давлати тилини билмас эди. Ўзбек тили унга ўгай эканини эса, ўша пайтларда бот-бот уюштириладиган тадбирларда номигагина, истар-истамас гапирадиган уч тўрт жумласидаёқ сездириб қўярди.\nЎзга тилларни билиб, ўз тилини билмасликдан ҳижолатсиз фахр туядиганлар бугун ҳам бисёр. Балки ўзимиз тилимизни шу қадар ожиз қилиб қўйдикмикан, деган ўйлар чарх уради баъзан. Қайсидир давраларда, мажлису савол жавобларда русча мурожаатларни ўзбек тилидагисидан устун қўямиз. Русийзабон ҳамсуҳбатга шу тилда ёндашамиз, русча гапирмасак, ўзимизни мулзам ҳис этамиз. Лекин бугун ўша кун келди, тилимизга бефарқликни баъзи «элита»ларимиздан ўрганаётган авлод ҳам ўзга тилларни «элита»лаштирмасидан, ўз тилимизни ва шу билан қаддимизни тиклайлик энди.


Ўзбекистонда кунгабоқар ёғи ишлаб чиқариш ҳажми кўпайтирилади » Ўзбекистон янгиликлари – Zamin.uz\nТошкентда 5-6 ноябрь кунлари ўтадиган халқаро инвестицион форумда муҳокама қилинадиган масалалардан бири Ўзбекистон озиқ-овқат саноатига инвестициялар киритиш бўлади.\nМаълумки, айни кунларда Ўзбекистонда ушбу соҳадаги 8 424 корхона фаолият юритмоқда. 2015 йил октябри бошига келиб мамлакатда озиқ-овқат саноати ишлаб чиқариши 10114.5 млрд сўмни ташкил қилиб, ўтган йилги ўсиш суръатларининг 116.7 фоизини ташкил қилди. Соҳанинг саноат ишлаб чиқаришидаги улуши 16.3 фоизни ташкил қилди.\nТадбирда таъкидланишича, Ўзбекистонда кунгабоқар ёғи ишлаб чиқариш ҳажми кўпайтирилиши режалаштирилмоқда.\nБугунги кунда бу турдаги ёғнинг 40 фоизини мамлакатга Россия ишлаб чиқарувчилари етказиб беради. Шу боис озиқ-овқат саноати корхоналари уюшмаси бу йўналишнинг ички бозор учун муҳимлигини англаган ҳолда чоралар кўрмоқда.\nИлгари пахта ёғи ишлаб чиқаришга урғу берилган бўлса, бугун кунгабоқар, соя ва махсар ёғларини ишлаб чиқаришга эътибор қаратилмоқда.\n11:21 Пахта ярмаркасида 45 дан зиёд давлат қатнашади


ИнтерФУТБОЛ :: Шахсан қиролнинг ўзи хизматда...\nШахсан қиролнинг ўзи хизматда...\nДиққат қилинг, Нидерландия қиролининг шахсан ўзи «Фейеноорд» мухлисларини Прагага элтиб қўйди. У йўловчи самолёти штурвалини қўлга олиб, Чехияга парвозни амалга оширди. Ваҳоланки, қирол Роттердам жамоаси эмас, «Аякс» мухлиси ҳисобланади.\n«Фейеноорд» мухлислари аввалги чоршанба куни Прагага йўл олишди - ЕЛ гуруҳ босқичи 5-тури доирасида маҳаллий «Славия»га қарши ўйин-ни бевосита стадионда кўриш учун. Улар жойлашган самолёт учувчиларидан бири ...Нидерландия қироли Виллем-Александр эди. Қойил-ей! У иккинчи учувчи сифатида самолёт штурвалини қўлга олди. Эътиборли томони, қирол аслида «Аякс»га мухлислик қилади. «Фейеноорд» эса - Амстердам клубининг Эредивизиондаги асосий рақибларидан бири. Қирол шу фактга қарамай, роттердамлик фанатларга марҳамат кўрсатди. Мухлислар энди Виллем-Александр «Фейеноорд»ни ҳам ёқтириб қолишини таъкидлашмоқда. «Унинг турмуш ўртоғи ҳам бизга бефарқ эмас. Мароқли парвоз учун катта раҳмат, иккинчи учувчи!»- Роттердам клубининг «Твиттер»даги расмий саҳифасида миннатдорчилик баробарида қиролнинг кабинадан олинган сурати берилди.\nАслида Виллем-Александр 20 йилдан буён самолёт учувчиси сифатида парвозларни амалга ошириб келади. Лекин олдин ҳеч қачон бу иши ошкор қилинмаганди. Унда тижорат учувчиси лицензияси бор. Айтиш жоиз, рулни қўлга олган қирол ўзини таништиргани йўқ, чунки бу иккинчи учувчи учун мажбурий қоида эмас. «Парвознинг энг муҳим жиҳати шуки, капитан ёки экипаж номидан йўловчиларни самимий қутлаш имкони бор. Бунда ўзимни таништиришим шарт эмас», - деди Нидерландия қироли. Айтишларича, Виллем-Александр учувчилик маҳоратини йўқотмаслик учун ойига камида 2 марта парвозга чиқади. У одатда Британия, Германия, Норвегия ва Европанинг бошқа мамлакатларига борувчи ишбилармон саёҳатчиларга хизмат кўрсатади. Масалан, қирол бундан олдин Нидерландия делегацияси билан Исроилга парвоз қилган самолётни бошқарган эди.\nВиллем-Александр Нидерландия Қироллиги тахтига 2013 йили ўтирган. Ўшанда онаси Беатрикс тахтдан воз кечганди. Қирол ҳозир 54 ёшда.


Қатлама салат – "Тасвир" нашриёт уйи\nЧоршанба, 17 Июль 2019\nМасаллиқлар: Бир ўрам корн салати ёки микс, 100 г помидор, 500 г турли рангдаги чучук қалампир, 1та йирик бодринг, 200 г руккола, 1та саримсоқ донаси, 1 ош қошиқ бальзамли сирка, 2 ош қошиқ зайтун ёғи, ўсимлик ёғи, туз, мурч таъбга кўра.\nТайёрланиши: саримсоқ майдаланиб, зайтун ёғида қовурилади. Ёғи қуйиб олиниб, сирка, туз, мурч солинади ва кўпиртирилади. Помидор тўртбурчак қилиб тўғралади. Бодринг майда паррак қилиб кесилади. Руккола ювилиб, сочиқда қуритилади. Масаллиқлар қўшилиб, сиркали ёғ солинади. Сиркали ёғдан 1 ош қошиқ алоҳида олиб қўйилади.\nЧучук қалампирлар тозаланиб, сомонча қилиб тўғралади. Товадаги ўсимлик ёғида 2 дақиқа қовурилади. Салат идишига солинади, сиркали ёғ сепилади, устидан қолган сабзавотлар жойланиб, шиббаланади. 20 дақиқадан сўнг ликопчага тўнкарилади ва дастурхонга тортилади.


Любинко Друлович: “Олимпия ўйинларига йўлланмани қўлга киритамиз”\nТОШКЕНТ, 24 январь. /“Дунё” АА/. Таиландда ўтаётган футбол бўйича U-23 Осиё чемпионатида Ўзбекистон ва Австралия терма жамоалари эртага учинчи ўрин учун баҳс олиб боради.\nАнъанага мувофиқ учрашувдан аввал ҳар икки терма жамоа бош мураббийлари иштирокида матбуот-анжумани бўлиб ўтди. Жамоалар якуний босқичда бўлгани боис мураббийлар билан бирга ҳар икки жамоанинг бир нафардан футболчиси ҳам мазкур анжуманда иштирок этди. Терма жамоамиздан олимпиячиларимиз сардори Исломжон Қобилов қатнашди.\nЭртага бўлиб ўтадиган Австралия - Ўзбекистон учрашуви олдидан бош мураббийимиз Любинко Друлович ўйинолди фикрлари билан ўртоқлашди. Бу ҳақда ЎФА Телеграм канали хабар тарқатди.\n- Эртага жуда муҳим учрашув эканлигини билиб турибмиз. Бу осон ўйин бўлмайди. Австралия анча жиддий рақиб. Рақиб жамоа таркибида бир қатор тажрибали ва маҳоратли ўйинчилар бор. Рақиб тактикаларини кузатиб чиқдик. Эртага бор кучимизни ишга соламиз. Зеро, бўлажак баҳс ўзбек мухлислари ва халқи учун муҳимлигини тушуниб турибмиз. Умид қиламизки, Олимпия ўйинларига йўлланма олиш вазифасини бажарамиз,– деди Л.Друлович.\n- Саудия Арабистони билан ўйиндан кейин, аввало, руҳий жиҳатдан, кейин жисмоний жиҳатдан ўзимизга келиб олишимиз керак. Энди Австралиядек кучли рақибни мағлуб этиб, Олимпия ўйинлари йўлланмасини қўлга киритишимиз лозим. Бунинг учун боримизни берамиз, – деди И.Қобилов.\nДенис Истомин АҚШдаги турнир финалигача ...\nТеннис бўйича юртимизнинг биринчи рақамли ракеткачиси Денис Истомин айни пайтда АҚШдаги қа...\nЎзбекистон Олимпия қўмитаси ҳузурида илм...\nЎзбекистон Республикаси Вазирлар маҳкамасининг «Ўзбекистон Олимпия қўмитаси ҳузурида илми...


ШАВКАТ МИРЗИЁЕВ: “ОДАМЛАРНИНГ КЎЗИГА ҚАРАБ, ШУ РЕЖАЛАРИМИЗГА ОДАМЛАР ИШОНЯПТИМИ, ЎЗГАРИШЛАРНИ СЕЗЯПТИМИ, ДЕБ ЭЪТИБОР БЕРДИМ”\nПрезидент Шавкат Мирзиёев 22 апрель куни Халқ депутатлари Қашқадарё вилояти Кенгашининг навбатдан ташқари сессиясида иштирок этди.\n- Ўтган йили 11 октябрда бўлган сайловолди учрашувида, сизлар билан бирга Қашқадарёни келгуси беш йилда ривожлантириш ва аҳоли ҳаётини яхшилаш бўйича катта мақсадларни қўйган эдик, - деди Президент. - Кеча Қашқадарёни эрталабдан кечгача айланиб, одамларнинг кўзига қараб, шу режаларимизга одамлар ишоняптими, ўзгаришларни сезяптими, деб эътибор бердим. Буларни ким қилади? Раҳбар қилади - фидойи, халқини севадиган, элни бирлаштирадиган раҳбар. Агар фидойи ҳоким келса, одамлар дарров сезади.\nДавлатимиз раҳбари ҳозирги таҳликали замонда ички имкониятларга таяниш ва уларни самарали ишга солиш зарурлигини таъкидлади.\n- Қаерга уддабуррон раҳбар қўйилган бўлса, натижа бўлаяпти. Қашқадарёга, 3 ярим миллиондан кўп аҳолиси бўлган элга раҳбар бўлиш осон эмас. Бундай раҳбар топиш ҳам осон эмас. Қашқадарёнинг ери бой, тупроғи унумдор, одамлари меҳнаткаш. Фақат уларни бирлаштириб, елкадош бўлиб, ҳалол ишлаш керак. Ҳокимни ҳоким қиладиган, уни ишини кўрсатадиган шу халқ. Маҳаллий депутатлар, нуронийлар, умуман, одамлар бефарқ бўлмаса, Қашқадарёнинг қадамлари тезлашади, - деди Шавкат Мирзиёев.\nСессияда ташкилий масала кўрилди. Давлатимиз раҳбари 2021 йил ноябрь ойидан буён Қашқадарё вилояти ҳокими вазифасини бажариб келаётган Азимов Муротжон Бердиалиевич номзодини вилоят ҳокими лавозимига тавсия этди.\nМ.Азимов 1976 йилда Қашқадарё вилояти Китоб туманида туғилган. Бухоро вилояти прокурори, Бош прокурор ўринбосари ва биринчи ўринбосари, Давлат божхона қўмитаси раиси вазифаларида ишлаган.\nХалқ депутатлари, меҳнат фахрийлари, хотин-қизлар, ёшлар сўзга чиқиб, номзодни қўллаб-қувватлади. Овозга қўйиш натижаларига кўра, Муротжон Азимов Қашқадарё вилоятининг ҳокими этиб тасдиқланди.


Қўшничилик одоби - Fitrat.uz\nБош саҳифа / Мақолалар / Қўшничилик одоби\nAprel 18, 2019\tҚўшничилик одобиda fikr bildirishni o'chirish 114 Кўришлар\nИслом дини илоҳий дин бўлиб, унинг таълимоти қиёмат кунигача инсоният учун энг зарур таълимотдир. Ушбу илоҳий таълимотда қўшничилик одобига алоҳида эътибор берилган. Ушбу таълимотдан 70-80 йил узоқлашиб кетганимиз туфайли қўшнилар орасида турли хил келишмовчиликлар, бир-бирининг ҳолидан хабар олмасликлар содир бўлмоқда. Қўшнилар орасидаги муаммоларнинг олдини олиш учун қуйидаги Набавий таълимотга амал қилмоғимиз лозимдир.\n“Аллоҳга қасамки, мўъмини комил бўлмайди, Аллоҳга қасамки, мўъмини комил бўлмайди, Аллоҳга қасамки, мўъмини комил бўлмайди” (деб уч маротаба айтдилар). Шунда “Эй, Аллоҳнинг Расули, ким мўмини комил бўлмайди” дейилди. “Қўшниси унинг озор ва ёмонликларидан омонда бўлмайдиган кимса” – дедилар.\nИмом Муслим ривоятида эса “Қўшниси унинг озор ва ёмонликларидан омонда бўлмайдиган кимса жаннатга кирмайди”, дейилган.\nАбу Ҳурайрадан ривоят қилинган ҳадисда шундай дейилади: “Эй, Аллоҳнинг Расули фалон аёл кечаси билан рўзалар тутади, фалон-фалон яхшиликлар қилади, лекин тили билан қўшнисига озор етказади”, дейишди. Шунда Расулуллоҳ (соллаллоҳу алайҳи васаллам) “У аёлда яхшилик йўқ, у дўзах аҳлидандир”, – дедилар. Бояги кишилар: “Фалончи аёл бўлса, фарз намозларни ўқийди, кийимларидан садақа қилади, аммо бирор кишига озор бермайди”, дейишди. Расулуллоҳ (соллаллоҳу алайҳи васаллам): “Ана шу аёл жаннат аҳлидир”, – дедилар.\nҲасан Басрийнинг ҳузурларига бир аёл болалари ейишига ҳеч нарса йўқлиги, уларнинг аҳволи ёмонлигини шикоят қилиб келди. Ҳасан Басрий аёлларига уйдан пул чиқариб беришни сўрадилар. Аёллари уйга кириб кетгач ёрдам сўраб келган аёлга қараб: “Қаерда турасиз”, – дедилар, шунда у аёл Ҳасан Басрийга қараб: “Сиздан 7 та хонадон кейинги қўшнингизман”, – деди. Ҳасан Басрий: “Ҳай-ҳай, ҳалок бўлишимизга озгина қолибди-ю, чунки қўшнилар бир-биридан хабар олиб турмоғи лозимдир”, – дедилар.\nҚўшнилар амал қилиши лозим бўлган ҳолатлар:\nҚўшни билан учрашганда салом бермоқ.\nМуомалани чиройли қилиш.\nКасал бўлса, ҳолидан хабар олиш.\nМусибат етганда ёрдам қилиш ва сабрга ундаш.\nХурсандчилик кунларида хурсанд бўлиб ёнида туриш.\nУйига рухсатсиз назар ташламаслик ва кирмаслик.\nУйининг олдига ахлат ва супурунди ташламаслик.\nЎтиш йўлларини торайтирмаслик.\nҚўшнининг рухсатисиз бинони ҳаддан баланд қурмаслик ва деразани қўшни томондан қурмаслик.\nҚулоққа чалинган оилавий сирларни тарқатмаслик.\nЙўқлигида уйини қўриқлаш.\nҚўшнини ҳимоя қилиш.\nБоласига ширин муомала қилиш.\nБилмаганларини тўғри ўргатиш.\nҚўшни томондан бўладиган озорларга сабрли бўлиш.\nҚўшнига ҳадялар ёки ҳовлида пишган мевалардан улашиш ва бошқалар.\nУламоларимиз қўшни деганда 40 та хонадон ўнгдан, 40 та хонадон чап томондан тушунилади деганлар.\nТошкент тумани “Ҳамд” жоме масжиди\nАввалги Муслима IT-йил аёли бўлди\nКейинги 19.04.2019 й. Намоз – мўминнинг меърожи


2019 йил «25» декабрь куни соат 1200 да Тошкент шаҳри, Шайхонтоҳур тумани, Абай кўчаси, 4а уй манзилида бўлиб ўтишини маълум қилади\n1.Банк акциядорларининг навбатдан ташқари умумий йиғилиши саноқ комиссияси шахсий таркибини тасдиқлаш.\n2.«Туронбанк» АТБ акциядорларининг навбатдан ташқари умумий йиғилишининг регламентини тасдиқлаш.\n3.Ўзбекистон Республикаси Вазирлар Маҳкамасининг 2019 йил 14 июлдаги 500-сонли «Бухоро вилоятида замонавий агрокластер ташкил этиш чора-тадбирлари тўғрисида»ги Қарорига асосан «Туронбанк» АТБ устав капиталини камайтириш тўғрисида.\n4.«Туронбанк» АТБ устав капиталининг камайтирилиши муносабати билан банк уставига тегишли ўзгартиришлар киритиш тўғрисида.\n5.«Туронбанк» АТБ устав капиталининг камайтирилиши муносабати билан 2019 йил 19 июль Р0496-22-сон билан давлат рўйхатидан ўтказилган «Туронбанк» АТБ қўшимча акциялар чиқарилиши тўғрисидаги Қарорига ўзгартириш киритиш ҳамда ««Туронбанк» АТБ қўшимча акциялар чиқарилиши тўғрисидаги Қарорига киритилаётган ўзгартиришлар»ни тасдиқлаш тўғрисида.\n6.«Туронбанк» АТБ томонидан «Давлат иштирокидаги корхоналар учун корпоратив бошқарув Қоидалари» тавсияларига риоя қилиш мажбуриятини олиш ва ушбу Қоидаларга банкнинг риоя этиши тўғрисидаги хабар бериш шаклини тасдиқлаш тўғрисида.\n7.«Туронбанк» акциядорлик тижорат банкининг «Туронбанк» АТБ Бошқаруви тўғрисидаги Низоми»га киритилаётган ўзгартиришларни тасдиқлаш.\n8.«Туронбанк» акциядорлик тижорат банкининг «Туронбанк» АТБ Кенгаши тўғрисидаги Низоми»га киритилаётган ўзгартиришларни тасдиқлаш.\n9.Банк балансидан ташқари ҳисобрақамига олинган активларни ҳисобдан чиқариш тўғрисида.


4565. Абу Ҳурайра розияллоҳу анҳудан ривоят қилинади:\n4566. Яна ўша кишидан ривоят қилинади:\n4567. Убода ибн Сомит розияллоҳу анҳудан ривоят қилинади:\n4568. Ибн Умар розияллоҳу анҳумодан ривоят қилинади:\n«Кимга дуо эшиги очилса, унга раҳмат эшиклари очилган бўлади. Аллоҳдан сўралганда бериладиган нарсалар ичида У Зотга энг маҳбуб бўлгани офиятни сўрашдир», дедилар».\nШарҳ: Шунинг учун Аллоҳ таолодан офиятни кўпроқ сўраш керак бўлади.\nОфият Аллоҳ таолодан сўраладиган энг яхши нарсалардан экан, демак, офият сўралган машҳур дуони кўп такрорлаб туриш лозим.\n«Расулуллоҳ соллаллоҳу алайҳи васаллам мушкул вақт..\nАввало дуонинг маъносини билиб олайлик. «Дуо» сўзи..\nАллоҳ таоло Ўзининг олти сифатига далолат қилгани ..


Таэквондо бўйича Ўзбекистон терма жамоаси Самсун Гран-присига йўл олди\n18:15 / 15.09.2015\nТаэквондо ВТФ бўйича Ўзбекистон терма жамоасининг биринчи рақамли спортчилари Туркияга жўнаб кетди. Улар 18-20 сентябрь кунлари Самсун шаҳрида ўтказиладиган Гран-при турнирида Ўзбекистон шарафини ҳимоя қилишади. Бу ҳақда olamsport.com хабар берган.\nЎзбекистон терма жамоаси таркибидан ака-ука Максим ва Никита Рафалович, дунё рейтингида биринчи ўринни эгаллаб турган Жасур Бойқўзиев ҳамда амалдаги жаҳон чемпиони Дмитрий Шокин жой олган.\nУшбу Гран-при мусобақаси Рио-2016 Олимпиадасига муҳим рейтинг очколарини тақдим этиши билан аҳамиятли ҳисобланади. Гран-прида Ўзбекистон ва дунёнинг биринчи ва иккинчи рақамли таэквондочилари бўлиб турган Жасур Бойқўзиев ва Дмитрий Шокин ўзаро тўқнаш келиб қолишлари ҳам мумкин.


Нурсултон Назарбоев ва Имомали Раҳмон нималарни муҳокама қилади?\nҚозоғистон президенти Нурсултон Назарбоев бугун Остонадаги қароргоҳида Тожикистон президенти Имомали Раҳмон билан учрашади.\nУчрашув куннинг иккинчи қисмига мўлжалланган, унинг якунларига кўра қатор ҳужжатлар имзоланиши кутилмоқда. Остонадагилар бўлажак музокараларга катта умид боғлашмоқда.\nИмомали Раҳмон Қозоғистонга бундан аввал 2006 ва 2008 йилларда келган. Қозоғистон раҳбари эса 2007, 2011 ва 2015 йилларда Тожикистонга ташрифни амалга оширган.\nҚозоғистоннинг Тожикистондаги элчиси Нурлан Сейтимовнинг сўзларига кўра, икки давлат ўртасида ўзаро ишончга асосланган жуда қалин алоқалар ўрнатилган, Қозоғистон ва Тожикистон муносабатлари дўстона ва стратегик ҳамкорлик йўсинида ривожланмоқда.\n«Давлат раҳбарлари ўзаро расмий ташрифлар вақтида ҳамда турли халқаро майдонларда тез-тез учрашиб туришган. Қозоғистон президентининг Душанбега охирги ташрифи 2015 йил сентябрида амалга оширилганди. Ўшанда имзоланган стратегик ҳамкорлик тўғрисидаги келишув ўзаро муносабатларни янги босқичга олиб чиқди. Қайд этишни истардимки, Тожикистон бундай шартномани фақат 4 давлат билан — Россия, Хитой, Қозоғистон ва Туркманистон билан имзолаган», — деди Сейтимов Тожикистон раҳбарининг Остонага ташрифи арафасида.\nУ Қозоғистон томони Тожикистон президентининг Остонага ташрифига алоҳида эътибор билан қарамоқда ва бу «икки давлат ўртасидаги муносабатларни янада мустаҳкамловчи ташриф» бўлишига ишонч билдирилмоқда.\nҚозоғистон Тожикистон ташқи савдосидаги ҳамкорлар ичида учинчи ўринда туради. 2017 йил якунларига кўра, бу мамлакатлар ўртасида ўзаро товар айирбошлаш ҳажми 776 миллион долларни ташкил этган. Бу эса 2016 йилдагига қараганда 31,5 фоизга кўп демакдир. Қозоғистондан Тожикистонга асосан, буғдой, ун, суюлтирилган газ, озиқ-овқат маҳсулотлари, қурилиш материаллари экспорт қилинади. Тожикистондан Қозоғистонга рудалар, мева ва сабзавотлар олиб келинади.\nУшбу ташрифдан кейин Қозоғистонда ишлаб чиқилган локомотивлар ва автомобиллар экспорти ҳам йўлга қўйилиши мумкин.\nСейтимовнинг сўзларига кўра, Тожикистонга Қозоғистонда йиғилган 4та локомотив етказиб берилган.\n«Улар темир йўл соҳасини янгиламоқчи. Улар янги йўллар қуришади, соҳани қайта ташкил этишади. Давлат мамлакатнинг барча ҳудудларини темир йўллар билан қамраб олишни истамоқда. Шу туфайли Қозоғистон локомотивларига у ерда катта талаб мавжуд», деган элчи.\nҚозоғистон ва Тожикистон раҳбарлари Остонада минтақада ва дунёда кун тартибида турган долзарб масалалар юзасидан муҳокама ўтказишади ва якунда қўшма баёнот қабул қилишади.\nУчрашув давомида икки давлат фуқаролари учун виза тартибини бекор қилиш, шунингдек, миграция соҳасидаги ҳамкорлик тўғрисидаги келишув (унга кўра, Қозоғистон ва Тожикистон ўртасида ахборот алмашинуви механизмини тузиш кўзда тутилган) имзоланади.\n«Бундай келишувлар эвазига томонлар бир-бирини доимий тарзда тезкор хабардор қилиб туриши мумкин бўлади. Бу ҳуқуқ-тартибот органлари соҳасида катта аҳамиятга эга бўлади», деган Қозоғистон элчиси.\nШунингдек, икки давлат ташқи ишлар вазирликлари ўртасида 2018-2019 йилларга мўлжалланган келишув имзоланиши режалаштирилган, унга кўра, давлатлар ўртасида сиёсий маслаҳатлашувлар ўтказилиши белгиланади.\nНурсултон Назарбоев Имомали Раҳмон


Яккасаройдаги тунги клубларда рейдлар ўтказилди\n20:39 / 27.02.2017\nТошкент шаҳар Яккасарой тумани ИИБ ходимлари интернет-клублари ва тунги клубларда профилактика рейдлари ўтказмоқда.\nЎтган ҳафтада ҳуқуқ-тартибот органлари ходимлари "Қушбеги" ва "Дилбулоқ" маҳаллаларидаги тунги клублар, интернет клублар ва кўнгилочар масканларда бўлишган. Улар клублар хўжайинлари билан гаплашиб, компьютер клублари ва тунги клубларда соат 22:00дан кейин вояга етганлар ҳамроҳлигида бўлмаган ўсмирлар келиши мумкин эмаслиги, акс ҳолда тегишли чоралар қўлланиши ҳақида огоҳлантиришган.\n"Яккасарой", "Мерос", "Тўқимачи" ва "Муҳандис" маҳаллаларида милиция ходимлари паспорт-виза режимини текширишган. "Абдулла Қаҳҳор", "Ҳ.Сулаймон", "Бобур" ва "Дамариқ" кўчаларида профилактика ҳисобидаги шахслар билан суҳбатлар ўтказилган.\nБундай тадбирлар бутун республика бўйлаб ўтказилмоқда.\nЎзбекистон президенти Шавкат Мирзиёев ўтган ойда Ички ишлар органлари фаолияти, тизимда мавжуд муаммолар ва камчиликларга бағишланган видеоселекторда ҳафтанинг ҳар пайшанба кунини жиноятчиликнинг олдини олиш ва профилактика куни деб эълон қилишни таклиф этган эди.


Сардоба туманида юз берган офат натижасида талафот етган ҳудудларда истиқомат қилувчи фуқаролардан келаётган мурожаат ва хабарларни қабул қилиш мақсадида “Мурожаатларни қабул қилиш маркази” ташкил этилди.\nБироқ, эл бошига ташвиш тушган бир пайтда айрим носоғлом фикрга эга бўлган фуқаролар томонидан ижтимоий тармоқларда, қолаверса, аҳоли орасида турли ёлғон хабарлар тарқалмоқда.\nЖумладан, яқинда Мирзаобод туманида фуқароларнинг мол-мулки, чорва моллари талон-торож бўлаётгани ҳақидаги миш-мишлар тарқалди. Ачинарлиси, айни пайтда чет элда бўлиб турган фуқароларимиз томонидан ҳам ушбу хабарларнинг билиб-билмай тарқатилаётганлигидир. Лекин шу вақтга қадар фуқаролар томонидан туман ИИБга ва бошқа ҳуқуқни муҳофаза қилувчи органларга ушбу мазмундаги мурожаатлар келиб тушмаган.\nФалокат юз бериб, аҳолиси эвакуация қилинган ҳудудлар ички ишлар органлари томонидан тўлиқ назоратга олиниб, хавфсизлиги таъминланмоқда. Инкор этиб бўлмайди, ушбу бахтсиз ҳодиса оқибатида оғилхоналарда боғланган ҳолда қолган ёки сув тошқинидан чиқиб кетиш имкони бўлмаган жойларда қолган 3743 та чорва моли нобуд бўлган. 4274 чорва моли хавфсиз ҳудудларга кўчирилиб ўз эгаларига топширилмоқда. Ҳозирда Мирзаобод туманининг Навбаҳор маҳалласи беда майдонида 200дан ортиқ чорва моллари ички ишлар органлари ходимлари томонидан қўриқловга олинган. Чорва молларини йўқотган (ўғирлатган) фуқароларимиздан ушбу манзилдан келиб, чорва молларини олиб кетишларини сўраймиз.\nЧорва моллари сақланаётган майдонда тўсиқ постлар ташкил қилинган. Мазкур постда чорва молларини олиб кетаётган ҳар бир юк машинаси ва пиёдалар назоратдан ўтказилиб, ушбу мулк айнан шу фуқарога тегишли эканлиги синчиклаб ўрганилиб, жараён фото ва видео тасвирга олиниб, тегишли ҳужжатлар расмийлаштирилгандан сўнггина чорва моллари ўз эгаларига қайтарилмоқда. Бу орқали чорва моллари ва бошқа нарса-буюмлар туман ҳудудидан ноқонуний олиб чиқилишининг олди олиняпти.\nСиновли кунлар халқимизни янада бирлаштирди. “Бирмиз, биргаликда енгамиз!” деган шиор умумхалқ ҳаракатига айланди. Барча ҳудудлардан гуманитар ёрдам келиб турган бир пайтда асл сирдарёликлар ўз халқига, унинг молига, мулкига, омонатига хиёнат қилмайди, аксинча, уни кўз қорачиғидек асрайди.


Масиҳда ўлим ва дўзах калитлари бор\nМасиҳда ўлим ва дўзах калитлари бор деб ҳисобланиладими?\nЛуқо 12:5 - Худодан қўрқинглар, чунки У одамни ўлдириб, дўзахга ташлашга ҳам қодир.\nВаҳий 1:11-18 - 1. Исо Масиҳнинг ваҳийси… 8. “Мен Ибтидо ва Интиҳодирман, — деб айтмоқда Эгамиз Худо. — Мен олдин бор бўлган, ҳозир ҳам бор, келажакда ҳам бор бўладиган Қодир Худодирман.” 14. …Кўзлари эса оловдай чақнарди. 17. …Мен Биринчи ва Охиргиман. 18. Барҳаётман. Ўлган эдим ва мана, абадулабад тирикман. Ўлимнинг ва ўликлар диёрининг калитлари Мендадир.\nЗуҳруф 43:57 & 59 - 57. Ибн Марям… 59. У фақат бир бандадир. Биз унга неъмат бердик ва уни Бани Исроилга мисол қилдик.\nМасиҳ дунёнинг "Қутқарувчиси" деб ҳисобланиладими?\nИшаё 43:11-13 – 11. Мен Эгангизман! Ёлғиз Мен Эгангизман,\nМендан бошқа қутқарувчи йўқ. 13. Ҳа, …Мен Ўшаман…\nЛуқо 2:11 - Бугун Довуд шаҳрида сизлар учун Нажоткор туғилди. У Масиҳдир, бизнинг Раббимиздир.\nЮҳанно 4:42 - …У ҳақиқатан ҳам оламнинг Нажоткори эканлигига амин бўлдик.\nТитус 1:4 - Отамиз Худо ва нажоткоримиз Исо Масиҳ сенга иноят ва тинчлик ато қилсин.\nТитус 3:4-6 – 4. Аммо нажоткоримиз Худо бизга бўлган эзгулиги ва меҳр–муҳаббатини кўрсатди. 6. …Исо Масиҳ орқали Худо бизнинг устимизга Муқаддас Руҳини мўл–кўл қилиб ёғдирди.\n1 Юҳанно 4:14 - …Худо Ўз Ўғлини дунёнинг Нажоткори қилиб юборганини биз кўрдик ва бу ҳақда гувоҳлик беряпмиз.\nНисо 4:171* - …Албатта, Масиҳ Ийсо ибн Марям Аллоҳнинг Пайғамбари…\nМасиҳга Раббий ва Нажоткор деб ишониш, абадий ҳаётга эришишнинг ягона воситаси деб қабул қилинадими?\nЮҳанно 3:16 ва 36 – 16. Зеро, Худо оламни шунчалик севдики, Ўзининг ягона Ўғлини берди. Токи Унга ишонганлардан биронтаси ҳалок бўлмасин, балки абадий ҳаётга эга бўлсин. 36. Худонинг Ўғлига ишонган ҳар бир одам абадий ҳаётга эга бўлади. Ўғилни рад этган одам эса ҳаёт кўрмай, Худонинг ғазаби остида қолади.\nЮҳанно 14:6 - Исо деди: — Мен йўл, ҳақиқат ва ҳаётдирман. Отанинг олдига олиб борадиган Мендан бошқа йўл йўқ.\nҲаворийлар 4:10-12 - 10. …Исо Масиҳ номи билан… 12. Нажот бошқа ҳеч кимдан келмайди. Унинг номи — бутун оламда нажот берадиган ягона номдир.”\nОли Имрон 3:19 & 85 - 19. Албатта, Аллоҳнинг ҳузуридаги дин Исломдир… 85. Ким Исломдан бошқа динни хоҳласа, бас, ундан бу ҳаргиз қабул қилинмас ва у охиратда зиён кўргувчилардан бўладир.\nИзоҳ: Инжилда Исо дунё Нажоткори сифатида тасвирланган 200 дан ортиқ оят бор.\nМасиҳнинг қони дунёнинг гуноҳлари учун қурбонлик (тўлов) сифатида қабул қилинганми?\nИшаё 53:5-12 – 5. У эса бизнинг гуноҳларимизни деб ярадор бўлди, Бизнинг айбларимиз туфайли эзилди. …Унинг яралари бизга шифо берди. 6. Ҳаммамизнинг айбларимизни Эгамиз унинг зиммасига юклади.\nЮҳанно 1:29 - Яҳё… шундай деди: — Ана, Худонинг Қўзиси! У дунёни гуноҳдан поклайди!\n1 Коринфликлар 15:3-4 – 3. …Муқаддас битикларга мувофиқ, Масиҳ гуноҳларимиз учун ўлган. 4. Кейин У дафн қилинди, учинчи куни эса тирилди. Буларнинг ҳаммаси Муқаддас битикларга мувофиқ содир бўлди.\nАнъом 6:164 - Ҳеч бир жон бошқанинг оғирлигини кўтармас.\nИсро 17:15 - Ҳеч бир жон ўзганинг оғирлигини кўтарувчи бўлмас.\nНажм 53:38 - Ҳеч бир гуноҳкор жон бошқанинг гуноҳини кўтармас.\nМасиҳнинг ўлиши Муқаддас Китобларда пайғамбарлар томонидан келтирилганми?\nЗабур 16:10 - Уларнинг юрагида шафқатга жой йўқ,\nОғизлари билан киборларча гапиради.\nИшаё 53:1-12 - 11. …уларнинг айбини ўзига олади… 12. …Ахир, у ўзини ўлимга тутиб берди, Гуноҳкорлар қаторида саналди. Кўпларнинг гуноҳини у ўзига олди, Гуноҳкорлар учун васийлик қилди.\nДониёр 9:26 - Олтмиш икки карра етти йил ўтгач, Худо танлаган йўлбошчи ўлдирилади…\nОли Имрон 3:55 - Аллоҳ: Эй Ийсо, Мен сени вафот қилдирувчи ва Ўзимга кўтарувчиман ҳамда куфр келтирганлардан сени покловчиман ва қиёмат кунигача сенга эргашганларни куфр келтирганлардан устун қўювчиман…\nМарям 19:30 & 33 - 30. …У менга китоб берди ва мени Пайғамбар қилди. 33. Менга туғилган кунимда ҳам, ўладиган кунимда ҳам ва қайта тириладиган кунимда ҳам салом бордир…


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ойхон Ифорзоданинг болалигидаги орзуси ушалди (Видео)\t15:21, 07 июль 2016\tШу кунларда бутун мусулмон аҳли муборак Рамазон Ҳайитини нишонламоқда.\nБошловчи Ойхон Ифорзода ҳам ўзининг илк келинлик ҳайитини нишонлади. Бу ҳақда у ўзининг “Инстаграм”даги саҳифаси орқали маълум қилди.\n“Кеча мен учун жуда ҳаяжонли кун бўлди... Ҳали кичкина қизалоқ пайтимда Ҳайит байрамини орзиқиб кутардим. Биринчидан, ҳайитликлар, иккинчидан, келин саломлар! Ҳайит куни дастурхон ёзиб, меҳмон кутган келинларга ҳавас билан қарардим! Катта бўлсам мен ҳам келин бўламан, келин салом қиламан деб ният қилардим... “Ният холис бўлсин”, деб бекорга айтишмас экан! Бугун мен келинлик либосларида салом қиляпман! Оллоҳга беадад шукр! Чиройли Ҳайит дастурхонини юборган онажоним, акажонимга, мени қўллаб қувватлаган оиламга, хизмат қилган синглим ва дугоналаримга, келган барча меҳмонларга, либосларим дизайнерларига ва албатта стилистимга ташаккуримни изҳор этаман! Етказганига шукр”, – деб ёзади Ойхон.


“BUXORO GO’SHT-SUT SAVDO” aksiyadorlik jamiyati\nulgurji hududiy baza акциядорларининг йиллик умумий йиғилиши\nБухоро ш. Соат: 10.00 2017 йил 12 май\nЙиғилишни жамият Кузатув кенгаши раиси Б.Рустамов олиб борди ва ушбу йиғилиш 2016 йил якунларига бағишлангани ҳақида маълумот берди.\nБ.Рустамовнинг таклифига биноан акциядорлар Кузатув кенгаши томонидан ташкил қилинган йиғилишнинг саноқ комиссияси ваколатларини тасдиқладилар.\nСаноқ комиссияси раиси Н. Гафарова йиғилиш қатнашчиларини рўйхатга олиш натижалари билан таништирди. Саноқ комиссияси маълумотига кўра йиғилишга қатнашиш ҳуқуқига эга бўлган, 2017 йил 05 май куни ҳолатида шаклантирилган реестр асосида тузилган акциядорлар рўйхатига биноан 553280 дона овоз берувчи акция эгалари бўлган 5 нафар акциядор йиғилишда қайд этилган.\nЙиғилиш кворуми 100 % ни ташкил қилмоқда.\nЙиғилиш ўз ишини бошлаш вакоколатига эга.\nСаноқ комиссияси хулосасига асосланган ҳолда Рустамов Б. “BUXORO GO’SHT-SUT SAVDO” A J UHB акциядорларининг йиллик умумий йиғилишини очиқ деб эълон қилди ва йиғилишга таклиф этилганлар билан таништирди. Жумладан Давлат активларини ишончли бошқарувчисининг ваколатли вакили сифатида “Ўзбекозиқовқатзахира” уюшмаси бошқарма бошлиғи Асамов Шарафидин Сайфитдинович, жамият Кузатув кенгаши ва Тафтиш комиссияси аъзолари, Бошқарув аъзолари, жамият раҳбарлик органларига сайлаш учун номзозоди кўрсатилган шахслар.\nЎзбекистон Республикаси “Акциядорлик жамиятлари ва акциядорларнинг ҳуқуқларини ҳаимоя қилиш тўғрисида”ги Қонунга мувофиқ йигилишга Кузатув кенгаши рахбари раислик қилиши тўғрисида Б.Рустамов маълумот берди.\nЙиғилиш котиби этиб Сухроб Расулов сайланди.\nСўнгра йиғилиш раиси Кузатув кенгаши томонидан белгиланган йиғилиш кун тартибини ҳамда йиғилиш регламенти ва иш тартиби бўйича таклифларни акциядорларга тақдим этди:\n1. Акциядорлиарнинг йиллик умумий йиғилиши регламенти ва иш тартибини тасдиқлаш.\n2. “BUXORO GO’SHT-SUT SAVDO” AJ UHB Бошқаруви раисининг 2016 йилдаги молия-хужалик фаолияти ва бизнес-режа кўрсаткиларини бажаришини таъминлаш бўйича ишлари юзасидан ҳисоботи ҳамда 2017 йилдаги режалар тўғрисида.\n“BUXORO GO’SHT-SUT SAVDO” AJ UHB Тафтиш комиссияси томонидан 2016 йилда амалга оширган ишлар юзасидан ҳисоботи ва жамиятнинг молия-хўжалик фаолиятини текшириш якунларига кўра тафтиш комиссияси хулоси.\n“BUXORO GO’SHT-SUT SAVDO” AJ UHB Кузатув кенгашининг жамиятда корпоратив бошқарув тамойилларини жорий этиш бўйича 2016 йилда амалга оширган ишлари юзасидан ҳисоботи ва 2017 йилдаги режалар тўғрисида.\n5. “BUXORO GO’SHT-SUT SAVDO” AJ UHB нинг 2016 йил молия-хўжалик фаоляти якуни бўйича йиллик ҳисоботларини, бухгалтерия балансини, фойда ва зарар ҳисоб варағини тасдиқлаш тўғрисида.\n6. “BUXORO GO’SHT-SUT SAVDO” AJ UHB нинг 2016 йил фаолияти якунлари ҳамда бошқарув фаолятини баҳолаш мезонлари бўйича ўтказилган аудиторлик текшируви хулосасини тасдиқлаш тўғрисида.\n7. “BUXORO GO’SHT-SUT SAVDO” AJ UHB нинг 2016 йил молия-хўжалик фаолияти якунлари бўйича олинган соф фойданинг тақсимлаш ва дивидентларни тўлаш тартиби.\n8. “BUXORO GO’SHT-SUT SAVDO” AJ UHB Бошқарув раиси билан бир йилга меҳнат шартномаси муддатини узайтириш тўғрисида.\n9. 2017 йилга мўлжалланган “BUXORO GO’SHT-SUT SAVDO” AJ UHB нинг бизнес-режасини тасдиқлаш тўғрисида.\n10. “BUXORO GO’SHT-SUT SAVDO” AJ UHB ташкилий тузулмасини тастиқлаш.\n11 “BUXORO GO’SHT-SUT SAVDO” AJ UHB Кузатув кенгаши аъзоларини қайта сайлаш.\n12. “BUXORO GO’SHT-SUT SAVDO” AJ UHB Тафтиш комиссияси аъзоларини қайта сайлаш.\n13. “BUXORO GO’SHT-SUT SAVDO” AJ UHB Бошқарув аъзоларини сайлаш.\n14. “BUXORO GO’SHT-SUT SAVDO” AJ UHB нинг 2017 йилдаги молия-хўжалик фаолиятини текшириш учун аудиторлик ташкилотни танлаш ва унга тўланадиган ҳақ миқдори чегарасини белгилаш.\n15. 2016 йил якунлари бўйича “BUXORO GO’SHT-SUT SAVDO” AJ UHB Кузатув кенгаши аъзоларига ва Тафтиш комсиссияси раисига мукофот миқдорини тайинлаш.\n16. Ўзбекистон Республикаси “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуннинг 59 ва 75 моддаларига мувофиқ корхонагинг бизнес-режасига 2017 йил давомида зарурат бўлганда ўзгартириш киритиш ваколатини Кузатув кенгашига бериш тўғрисида.\nАмалдаги Қонунга мувофиқ кун тартибидаги барча масалалар юзасидан овоз бериш бюллетенлар ёрдамида амалга оширилади.\nЙиғилиш регламенти: ҳисоботлар юзасидан сўзга чиқиш учун - 15 дақиқагача, ҳисоботлар муҳокамасига сўз учун - 5 дақиқагача, сафоллар учун - 3 дақиқа. Йиғилишни танафуссиз ўтказиш. (масалани очиқ овоз бериш йўли билан қабу қилиниши келишиб олинди)\nБиринчи масала бўйича : йиғилиш раиси Б.Рустамов йиғилиш регламенти ва иш тартибини тасдиқлаш бўйича овозга қуйди\n1. Акциядорлиарнинг йиллик умумитй йиғилиши регламенти ва иш тартибини тасдиқлаш.\nОвоз бериш натижалари:: «ёқлаб» - 553280, «қарши» -0, «бетараф» -0\nҚабул қилинди: бир овоздан\nЙиғилиш раиси ушбу натижаларни акциядорларга тақдим бюллетенларга қайд этишларини таклиф қилди.\nИккинчи масада бўйича: йиғилиш раиси Б.Рустамов “BUXORO GO’SHT-SUT SAVDO” AJ UHB Бошқаруви раисининг 2016 йилдаги молия-хужалик фаолияти ва бизнес-режа кўрсаткиларини бажаришини таъминлаш бўйича ишлари юзасидан ҳисоботи ҳамда 2017 йилдаги режалар тўғрисида сўз Бошқарув раиси Ибодулло Холовга берилди. (ҳисобот матни илова қилинади)\nҲисобот юзасидан сўзга чиқганлар Бошқарув ишини ижобий баҳолаб, унинг фаолиятини янада такомиллаштириш борасида фикр билдирдилар.\nраиси кун тартбининг мазкур масаласи юзасидан Кузатув кенгаши томонидан тасдикланган бюллетенда тегишли матн такдим этилганини айтиб,акциядорларга ўзларининг муносабатларини билдиришларини сўради.\nУчинчи масала бўйича: “BUXORO GO’SHT-SUT SAVDO” AJ UHB Тафтиш комиссияси томонидан 2016 йилда амалга оширган ишлар юзасидан ҳисоботи ва жамиятнинг молия-хўжалик фаолиятини текшириш якунларига кўра тафтиш комиссияси хулоси билан комиссия раиси Содиқ Нартажиев сўзга чиқди (ҳисобот матни илова қилинади).\nҲисобот юзасидан сўзга чиқган акциядор Юсупхон Ишматов тафтиш комиссияси ишини янада фаоллаштириш борасида ҳамда унинг 2016 йилги фаолиятини қониқарли баҳолаш тўғрисида таклифлар билдирдилар.\nраиси кун тартбининг мазкур масаласи юзасидан Кузатув кенгаши томонидан тасдикланган бюллетенда тегишли матн такдим этилганини айтиб,акциядорларга муносабатларини билдиришларини сўради.\nТўртинчи масала бўйича: “BUXORO GO’SHT-SUT SAVDO” AJ UHB Кузатув кенгашининг жамиятда корпоратив бошқарув тамойилларини жорий этиш бўйича 2016 йилда амалга оширган ишлари юзасидан ҳисоботи ва 2017 йилдаги режалар тўғрисида Кузатув кенгаши раиси Б.Рустамов сўзга чиқди (ҳисобот матни илова қилинади).\nСўзга чиқган акциядорлар Кузатув кенгашининг 2015 йилги фаолиятини қониқарли баҳолаш хусусида фикрларни баён этдилар.\nЙиғилиш раиси кун тартбининг мазкур масаласи юзасидан Кузатув кенгаши томонидан тасдикланган бюллетенда тегишли матн такдим этилганини айтиб,акциядорларга ўзларининг муносабатларини билдиришларини сўради.\nБешинчи масала бўйича: “BUXORO GO’SHT-SUT SAVDO” AJ UHB нинг 2016 йил молия-хўжалик фаоляти якуни бўйича йиллик ҳисоботларини, бухгалтерия балансини, фойда ва зарар ҳисоб варағи тўғрисида маълумот учун сўз корхонанинг молия масалалари бўйича менеджери (бош ҳисобчиси) Л.Абдуллаевага берилди. (бухгалтерия баланси ва молия фаолияти натижалари илова этилади).\nОлтинчи масала бўйича: ““BUXORO GO’SHT-SUT SAVDO” AJ UHB нинг 2016 йил фаолияти якунлари ҳамда бошқарув фаолятини баҳолаш мезонлари бўйича ООО «PROGRESS-Aydit» томонидан ўтказилган аудиторлик текшируви хулосаси билан йиғилиш раиси акциядорларни таништирб, унда жамият фаолияти ижобий баҳоланганини таъкидлади.(аудиторлик хулосаси илова қилинади)\nЕттинчи масала бўйича: ““BUXORO GO’SHT-SUT SAVDO” AJ UHB нинг 2016 йил моля-хўжалик фаолияти якунлари бўйича олинган соф фойданинг тақсимлаш ва дивидентларни тўлаш тартиби юзасидан йиғилиш раиси Ш.Хакимов Кузатув кенгашиининг 2017 йил 28 апрелдаги йиғилишида 2016 йил моля-хўжалик фаолияти якунлари бўйича олинган соф фойданинг қуйидаги тақсимотини тақдим этди.\n2016 йил якунларига бўйича “BUXORO GO’SHT-SUT SAVDO” AJ UHB томонидан олинган 459 966 000 сўм соф фойдани қуйидагича тақсимлаш:\n1) Соф фойданинг 203 784 480 сўмини ёки 44,31 % ни жамиятнинг жамғарилган (тақсимланмаган) фойда ҳисобига йўналтириш.\n2) Соф фойданинг 256 181 520 с ёки 55,69 % ни дивидендларга йўналтириш. Ўртача бир акцияга ҳисобланадиган дивиденд 434 сўмни ташкил қилади, бу эса имтиёзли акцияларрга белгиланган дивиденд миқдоридан (290,75 сўм) кўп бўлганлиги сабабли жамият Уставининг 10.4 моддасига асосан имтиёзли акцияларга одий акцияларга ҳисобланадиган дивидендлар тўланади.\nСаккизинчи масала бўйича: : “BUXORO GO’SHT-SUT SAVDO” AJ UHB Бошқарув раиси билан бир йилга меҳнат шарномаси муддатини узайтириш тўғрисидаги масалага юзасидан йиғилиш раиси шубу масала Кузатув кенгаши томонидан 2017 йил 25 апрелда кўриб чиқилганлиги ва ташқи аудит хисоботига асосланиб Бошқарув раиси фаолиятини қониқарли баҳоланиб, ушбу масала бўйича “BUXORO GO’SHT-SUT SAVDO” AJ UHB Бошқаруви раиси И.Х.Холов билан бир йилга меҳнат шарномаси муддати узайтирилсин деган таклиф киритилаётганлигини баён этди.\nраиси кун тартибининг мазкур масаласи юзасидан Кузатув кенгаши томонидан тасдикланган бюллетенда тегишли матн такдим этилганини айтиб,акциядорларга ўзларининг муносабатларини билдиришларини сўради.\nмасала бўйича: Йиғилиш раиси 2017 йилга мўлжалланган “BUXORO GO’SHT-SUT SAVDO” AJ UHB нинг бизнес-режасини тақдимоти юзасидан сўз корхонанинг тижорат масалалари бўйича менеджери (Бошқарув раиси ўринбосари) Р.Алиевга берди. Маърузачи Кузатув кенгаши томонидан 2016 йил 25 ноябрда маъқулланган ҳамда 2017 йил 28 апрелда қайта кўриб акциядорлар йиғилишига тақдим этган жамиятнинг 2017 йилга мўлжалланган бизнес-режасини тақдим этиб, унинг асосий параметралари хусусида асосланган маълумот берди. (Жамият бизне-режаси илова этилади). Муҳокамадан сўнг йиғилиш раиси кун тартибининг мазкур масаласи юзасидан Кузатув кенгаши томонидан тасдикланган бюллетенда тегишли матн такдим этилганини айтиб,акциядорларга ўзларининг муносабатларини билдиришларини сўради\nЎнинчи масала бўйича: Йиғилиш раиси Б.Рустамов “BUXORO GO’SHT-SUT SAVDO” AJ UHB ташкилий тузулмасини тастиқлаш масаласи қонунга мувофиқ йиғилиш томонидан кўриб чиқилиши лозимлигини билдириб, 2016 йил 22 апрелда ўтказилган акциядорларнинг навбатдаги йиллик умумий йиғилишида жамиятнинг янги ташкилий тузилмаси тасдиқланган эди ва бошқарув томонидан жорий этилгани тўғрисда ахборот берди ва. хозиргача ушбу ташкилий тузулма бўйича корхона самарали фаолият кўрсатиб келаётгани даслабки молия-хўжалик фаолияти натижалари тасдиқланганини билдирди.\nТақдим этилган жамиятнинг ташкилий тузулмаси муҳокама этилгандан сўнг йиғилиш раиси кун тартибининг мазкур масаласи юзасидан Кузатув кенгаши томонидан тасдикланган бюллетенда тегишли матн такдим этилганини айтиб,акциядорларга ўзларининг муносабатларини билдиришларини сўради\nЎн биринчи масала бўйича: Йиғилиш раиси “Акциядорлик жамиятлари ва акциядорларнинг ҳуқуқланини ҳимоя қилиш тўғрисида”ги янги таҳрирдаги Қонунининг 76-моддасига мувофиқ Кузатув кенгаши аъзолари бир йил муддатга сайланади. Шунинг дек жамият кузатув кенгаши таркибига сайланган шахсларнинг қайта сайланишлари чекланмайди.\nМазкур Қонуннинг 63-моддаси талабларига мувофиқ бир қатор акциядорлар Кузатув кенгашига йиллик умумий йиғилиши кун тартибига киритиш учун ёзма таклифларини киритган эдилар ва уларни кенгаш ўзининг 2017 йил 10 февралдаги йиғилишида кўриб чиқди ва қуйидаги қарорга келди:\n“BUXORO GO’SHT-SUT SAVDO” aksiyadorlik jamiyati ulgurji hududiy baza акциядорлари Ю.Ишматов, О.Мирзаев К.Рахимовлар ва Давлат активларини бошқариш Маркази томонидан билдирган 2016 йил якунлари бўйича ўтказиладиган йиллик умумий йиғилишида:\nА) Кузатув кенгаши таркибига Гайбулов Абдулло Насуллаевич, Ким Юрий Иванович, Хакимов Шухрат Темурович, Рахматов Алишер Бахшиллаевич, Рустамов Бахтиёр Равшанович, Мўминов Абдулло, Рахимов Миршод Ҳамидович ва Қосимов Одил номзодлари;\nБ) Тафтиш комиссияси таркибига: Нартажиев Содиқ, Отабаев Ахмад Юсупович, Сафаров Шерали, Қаландаров Жавлонбек Жамолович номзодлари;\nВ) Бошқарув таркибига: Алиев Рахмат Гулямович, Ибодуллаев Рустам, Абдуллаева Луиза Юсуповна, Рўзиев Фатулло, Худоёров Баходир номзодлари сайловга қўйилиши таклифлари қабул қилинди.\nЙиғилиш раиси таъкидладики жамият Уставига кўра Кузатув кенгаши аъзолари сони 5 нафар деб белгиланган. Давлат автивларини ишончли бошқарувчиси сайланмасдан Кузатув кенгаши аъзоси ҳисобланганини инобатга олиб, кенгашга 6 нафар номзоддан 4 нафари кенгаш аъзоси сайланиши лозимлиги билдирилди.\nМасала юзасидан сўзга чиқган саноқ комиссияси раиси Н.Гаффарова акциядорлага алохида тушунча бериб, Кузатув кенгашига сайловлар кумулликатив овоз бериш йўли билан амалга оширилишини таъкидлади. Бу дегани акциядорнинг овозлари сайланиши лозим булган кенгаш аъзолари сонига кўпайтирилади ва акциядор ўзининг хохиши билан бюллетенга киритилган номзодларга уларни эркин тақсимлаши мумкин. Кўп овоз олган 4 нафар номзод сайланган деб ҳисобланади.\nЙиғилиш раиси кун тартибининг мазкур масаласи юзасидан Кузатув кенгаши томонидан тасдикланган бюллетенда тегишли номзодлар такдим этилганини айтиб,акциядорларга ўзларининг муносабатларини билдиришларини сўради.\nЎн иккинчи масала бўйича: йиғилиш раиси “BUXORO GO’SHT-SUT SAVDO” AJ UHB Тафтиш комиссияси аъзоларини қайта сайлаш масаласи юзасидан Акциядорлик жамиятлари ва акциядорларнинг ҳуқуқланини ҳимоя қилиш тўғрисида”ги янги таҳрирдаги Қонуни ҳамда Жамиятнинг янги таҳрирдаги Уставга мувофиқ Тафтиш комиссияси бир йил муддатга сайланиши ва айни бир шахс айни бир жамиятнинг тафтиш комиссияси таркибига кетма-кет уч мартадан ортиқ сайланиши мумкин эмаслигини тиъкидлади.\nЖамият Уставига мувофиқ уч нафар аъзодан иборат бўлиши Уставда белгиланган. Кузатув кенгаши 2017 йил 10 февралдаги йиғилишида тақдим этилган барча таклифларни кўриб чиқиб, Тафтиш комиссияси аъзоларини сайлаш учун 4 нафар номзодларни киритган:\nОтабаев Ахмад Юсупович\nҚаландаров Жавлонбек Жамолович\nУшбу номзодлардан 3 нафари сайланиши лозим.\nЯнги таҳрирдаги Қонунга мувофиқ Кузатув кенгаши аъзолари ва Бошқарув аъзолари бўлмиш акциядорлар Тафтиш комиссияси аъзоларини сайлашда овоз беришлари мумкин.\nЎн учинчи масала бўйича: Йиғилиш раиси Б.Рустамов жамият Уставига мувофиқ 5 кишидан бўлган Бошқарув бир йил муддатга сайланишини билдирди. Ушбу таркибда Бошқарувга рахбарлик қиладиган раис алохида сайланади. “Бошқарув тўғрисда”ги низомага мувофиқ олдиндан сайланган ва у билан меҳнат шартномаси муддати узайтирилган Бошқарув раиси Бошқарув таркибига сайлаш бюллетенига киритилмайди ва қайта овозга қўйилмайди. Шу боис Холов Ибодулло Хамитович номзоди, у билан бошқарув раиси сифатида мехнат шартномаси муддати бир йилга узайтирилгани сабабали Бошқарув аъзоларини айлаш бюллетенига киритилмайди\nКузатув кенгашининг акциядорларнинг таклифлари юзасидан қабул қилган қарорига мувофиқ Бошқарув таркибига қуйидаги номзодлар тавсия этилган:\n1. Алиев Рахмат Гулямович,\n3.Абдуллаева Луиза Юсуповна,\n4. Рўзиев Фатулло Шукуруллаевич\nУшбу беш нафар номзодлардан 4 нафарини сайлаб олишимиз лозим.\nраиси кун тартибининг мазкур масаласи юзасидан Кузатув кенгаши томонидан тасдикланган бюллетенда тегишли номзодлар такдим этилганини айтиб,акциядорларга ўзларининг муносабатларини билдиришларини сўради.\nтўртинчи масала бўйича :йиғилиш раиси “BUXORO GO’SHT-SUT SAVDO” AJ UHB нинг 2017 йилдаги молия-хўжалик фаолиятини текшириш учун аудиторлик ташкилотни танлаш ва унга тўланадиган ҳақ миқдори чегарасини белгилаш лозимлигини билдирди. Кузатув кенгашининг таклифи қуйиадгича: жамиятнинг 2017 йилдаги молия-хўжалик фаолиятини текшириш учун бу масалада “PROMSTROY–Audit” МЧЖ аудиторлик ташкилотини белгилаш ва унга тўланадиган ҳақ миқдори 2500 минг сўм билан чегараш. (лицензия илова этилади).\nЎн бешинчи масала бўйича: йиғилиш раиси Кузатув кенгаши ўзининг ваколатларидан келиб чиқган ҳолда Тафтиш комиссияси раисига 2016 йилги фаолияти учун 500 минг сўм мукофот тайинлаш таклифини киритганини билдриб, Кузатув кенгаши аъзоларига мукофот бериш ва унинг миқдори акциядорларнинг ўзлари ҳал этишлари мумкинлигини айтди.\nАкциядорлар Кузатув кенгаши аъзоларига, ҳар бирига 1200 минг сўмдан мукофот пули белгиланиши таклифларини биолирдилар ва бу таклиф бюллетенга киритилди.\nЎн олтинчи масала бўйича: йиғилиш раиси таъкидладики бизнес-режа кўрасткичларини бажарилишини таъминлаш ижтимоий мухим озиқ-овқат моллари (ун, ўсимлик ёғи ва шакар)ни ажратиладиган ҳажмлари билан ҳамда уларнинг ўзгарувчилиги билан бевосита боғлиқ бўлгани режага ўз вақтида ўзгартиришлар киритиш масаласини олдинга сурмоқда ва бу ваколат акциядорлар умумий йиғилиши томонидан Кузатув кенгашига вақтинча барилиши мақсадга мувофиқ.. Шуни назарда тутиб Кузатув кенгаши бу ваколатни сўраб йиғилишга мурожаат этмоқда.\nСаноқ комиссияси раиси Н.Гаффарова акциядорларга овоз бериш тартибини яна бир бор тушунтириб, бюллетенлларни тўлдиришларини сўради. Саноқ комиссияси ишини якунлангандан сўнг, овоз бериш натижаларини эълон қилиш учун сўз саноқ комиссияси раиси Н.Гаффаровага берилди (комиссия баённомаси илова қилинади).\n1.Акциядорлиарнинг йиллик умумий йиғилиши регламенти ва иш тартибини тасдиқлаш.\nҚарор бир овоздан қабул қилинди.\n3. “BUXORO GO’SHT-SUT SAVDO” AJ UHB Тафтиш комиссияси томонидан 2016 йилда амалга оширган ишлар юзасидан ҳисоботи ва жамиятнинг молия-хўжалик фаолиятини текшириш якунларига кўра тафтиш комиссияси хулоси.\n4. “BUXORO GO’SHT-SUT SAVDO” AJ UHB Кузатув кенгашининг жамиятда корпоратив бошқарув тамойилларини жорий этиш бўйича 2016 йилда амалга оширган ишлари юзасидан ҳисоботи ва 2017 йилдаги режалар тўғрисида.\n5.“BUXORO GO’SHT-SUT SAVDO” AJ UHB нинг 2016 йил молия-хўжалик фаоляти якуни бўйича йиллик ҳисоботларини, бухгалтерия балансини, фойда ва зарар ҳисоб варағини тасдиқлаш тўғрисида.\n6. “BUXORO GO’SHT-SUT SAVDO” AJ UHB нинг 2015 йил фаолияти якунлари ҳамда бошқарув фаолятини баҳолаш мезонлари бўйича ўтказилган аудиторлик текшируви хулосасини тасдиқлаш тўғрисида.\n7. 2016 йил якунларига бўйича “BUXORO GO’SHT-SUT SAVDO” AJ UHB томонидан олинган 459966000 сўм соф фойдани қуйидагича тақсимлаш:\n1) Соф фойданинг 203784480 сўмини ёки 44,31 % ни жамиятнинг жамғарилган (тақсимланамган) фойда ҳисобига йўналтириш.\n2) Соф фойданинг 256181520 с ёки 55,69 % ни дивидендларга йўналтириш. Ўртача бир акцияга ҳисобланадиган дивиденд 434 сўмни ташкил қилади, бу эса имтиёзли акцияларрга белгиланган дивиденд миқдоридан (290,75 сўм) кўп бўлганлиги сабабали жамият Уставининг 10.4 моддасига асосан имтиёзли акцияларга одий акцияларга ҳисобланадиган дивидендлар тўланади. Натижада дивидендлар қуйидагича тақсимланади:\nА) Имтиёзли акцияларга 16058000 сўм\nБ) Оддий акцияларга 240123520 сўм , жумладан:\n- давлат активлари бўйича 78988000 сўм\n- колган оддий акция эгаларига 161135520 сўм\nДивидендлар пул маблағлари билан тўланади.\n2016 йил учун дивидендларни тўлаш муддати 2017 йил 12 июндан 12 июл кунигача.\n8. “BUXORO GO’SHT-SUT SAVDO” AJ UHB Бошқарув раиси И.Холов билан бир йилга меҳнат шарномаси муддати узайтирилсин..\nҚарор бир овоздан қабул қилинди\n9. 2017 йилга мўлжалланган “BUXORO GO’SHT-SUT SAVDO” AJ UHB нинг бизнес-режаси тасдиқлаш.\n11. Кузатув кенгаши аъзоларини сайлови натижалари:\nГайбулов Абдулла Насиллаевич - 553280\nКим Юрий Иванович - 0\nРахматов Алишер Бахшиллаевич - 553280\nРустамов Бахтиёр Равшанович - 553280\nХакимов Шухрат Темурович - 553280\nҚосимов Одил Рахматович – 0\nМўминов Абдулло Илхомович – 0\nРахимов Миршод Хамидович – 0\n12. Тафтиш комиссияси аъзоларини сайлови натижалари:\nНартажиев Содиқ - «ёқлаб» - 123758, «қарши» -0, «бетараф» -45500\nОтабаев Ахмад Юсупович - «ёқлаб» -123762, «қарши» -0, «бетараф» -45500\nСафаров Шерали- «ёқлаб» - 123760, «қарши» -0, «бетараф» -45500\nҚаландаров Жавлонбек Жамолович - «ёқлаб» - 0, «қарши» -0, «бетараф» -45500\n13. Бошқарув аъзоларини сайлови натижалари:\nАлиев Рахмат Гулямович - «ёқлаб» - 138320, «қарши» -0, «бетараф» -0\nИбодуллаев Рустам Рахманович- «ёқлаб» - 138320 «қарши» -0, «бетараф» -0\nАбдуллаева Луиза Юсуповна - «ёқлаб» - 138320, «қарши» -0, «бетараф» -0\nРўзиев Фатулло Шукруллаевич - «ёқлаб» - 138320, «қарши» -0, «бетараф» -0\nХудоёров Баходир- «ёқлаб» - 0, «қарши» -0, «бетараф» -0\n14.“BUXORO GO’SHT-SUT SAVDO” AJ UHB ниг 2017 йилги молия-хўжалик фаолятини текшириш бўйича “PROMSTROY–Audit” МЧЖ аудиторлик ташкилоти тайинлансин ва унга тўланадиган ҳақ миқдори 2500 мин. сўм деб белгилансин.\n15. 2016 йил якунлари бўйича “BUXORO GO’SHT-SUT SAVDO” AJ UHB\nКузатув кенгаши аъзоларига 1200. минг сўмдан;\nТафтиш комсиссияси раисига 500 минг сўм мукофот тайинлансин.\n16. Ўзбекистон Республикаси “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуннинг 59 ва 75 моддаларига мувофиқ корхонанинг бизнес-режасига 2017 йил давомида зарурат бўлганда ўзгартириш киритиш ваколати Кузатув кенгашига берилсин.\n“BUXORO GO’SHT-SUT SAVDO” AJ UHB акциядорларининг йиллик умумий йиғилиши томонидан қабул қилинган қарорлар:\n1.Акциядорлиарнинг йиллик умумий йиғилиши регламенти ва иш тартибини тасдиқлансин.\n2. “BUXORO GO’SHT-SUT SAVDO” AJ UHB Бошқаруви раисининг 2016 йилдаги молия-хужалик фаолияти ва бизнес-режа кўрсаткиларини бажаришини таъминлаш бўйича ишлари юзасидан ҳисоботи ҳамда 2016 йилдаги режалар тасдиқлансин.\n3. “BUXORO GO’SHT-SUT SAVDO” AJ UHB Тафтиш комиссияси томонидан 2016 йилда амалга оширган ишлар юзасидан ҳисоботи ва жамиятнинг молия-хўжалик фаолиятини текшириш якунларига кўра тафтиш комиссияси хулоси тасдиқлансин.\n4. “BUXORO GO’SHT-SUT SAVDO” AJ UHB Кузатув кенгашининг жамиятда корпоратив бошқарув тамойилларини жорий этиш бўйича 2016 йилда амалга оширган ишлари юзасидан ҳисоботи ва 2017 йилдаги режалар тасдиқлансин.\n5.“BUXORO GO’SHT-SUT SAVDO” AJ UHB нинг 2016 йил молия-хўжалик фаоляти якуни бўйича йиллик ҳисоботларини, бухгалтерия балансини, фойда ва зарар ҳисоб варағи тасдиқлансин.\n6. “BUXORO GO’SHT-SUT SAVDO” AJ UHB нинг 2016 йил фаолияти якунлари ҳамда бошқарув фаолятини баҳолаш мезонлари бўйича ўтказилган аудиторлик текшируви хулосаси тасдиқлансин.\n7. 2016 йил якунларига бўйича “BUXORO GO’SHT-SUT SAVDO” AJ UHB томонидан олинган 459966000 сўм соф фойдани қуйидагича тақсимлансин:\n1) Соф фойданинг 203784480 сўмини ёки 44,31 % ни жамиятнинг жамғарилган (тақсимланамган) фойда ҳисобига йўналтирилсин.\n2) Соф фойданинг 256181520 с ёки 55,69 % ни дивидендларга йўналтирилсин. Ўртача бир акцияга ҳисобланадиган дивиденд 434 сўмни ташкил қилади, бу эса имтиёзли акцияларрга белгиланган дивиденд миқдоридан (290,75 сўм) кўп бўлганлиги сабабали жамият Уставининг 10.4 моддасига асосан имтиёзли акцияларга одий акцияларга ҳисобланадиган дивидендлар тўланади. Натижада дивидендлар қуйидагича тақсимлансин:\n2016 йил учун дивидендларни тўлаш муддати 2017 йил 12 июндан 12 июл кунигача белгилансин.\n9. 2017 йилга мўлжалланган “BUXORO GO’SHT-SUT SAVDO” AJ UHB нинг бизнес-режаси тасдиқлансин.\n10. “BUXORO GO’SHT-SUT SAVDO” AJ UHB ташкилий тузулмасини тасдиқлансин.\n11. “BUXORO GO’SHT-SUT SAVDO” AJ UHB Кузатув кенгаши аъзолари этиб Гайбулов Абдулло Насуллаевич, Рахматов Алишер Бахшиллаевич, Рустамов Бахтиёр Равшанович, Хакимов Шухрат Темуровичлар сайландилар.\nЎзбекистон Республикаси Вазирлар Маҳкамасининг 2006 йил 16 октябрдаги 215 –сонли қарори билан тасдиқланган “Давлатга тегишли акциялар пакетларини(улушларини) ишончли бошқарувга бериш тартиби тўғрисида”ги Низомнга асосан давлат активларини ишончли бошқарувчиси (унинг ваколатли вакили) лавозимига кўра жамият кузатув кенгашининг аъзоси бўлиб, акциядорларнинг умумий йиғилиши томонидан сайланмаслиги сабабли Кузатув кенгаши таркибига Давлат активларини ишончли бошқарувчисининг ваколатли вакили сифатида “Ўзбекозиқовқатзахира” уюшмаси бошқарма бошлиғи Асамов Шарафидин Сайфитдинович киритилади.\n“BUXORO GO’SHT-SUT SAVDO” AJ UHB Тафтиш комиссияси аъзолари этиб Нартажиев Содиқ, Отабаев Ахмад Юсупович, Сафаров Шералилар сайландилар.\n13. Бошқарув аъзолари этиб Алиев Рахмат Гулямович,Ибодуллаев Рустам Рахманович, Абдуллаева Луиза Юсуповна, Рўзиев Фатулло Шукруллаевич сайландилар.\n14.“BUXORO GO’SHT-SUT SAVDO” AJ UHB ниг 2016 йилги молия-хўжалик фаолятини текшириш бўйича “PROMSTROY–Audit” МЧЖ аудиторлик ташкилоти тайинлансин ва унга тўланадиган ҳақ миқдори 2500 мин. сўм деб белгилансин.\nКузатув кенгаши аъзоларига 1200 минг сўмдан;\n18. Ўзбекистон Республикаси “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги Қонуннинг 59 ва 75 моддаларига мувофиқ корхонанинг бизнес-режасига 2017 йил давомида зарурат бўлганда ўзгартириш киритиш ваколати Кузатув кенгашига берилсин.\nШунинг билан “BUXORO GO’SHT-SUT SAVDO” AJ UHB акциядорларининг йиллик умумий йиғилиши ишини тугатди.\nБаённомани тузиш санаси: 2017 йил 22 май.\nЙигилиш раиси : ________________ Б.Рустамов\nЙиғилиш котиби : ________________ С.Расулов\nЮклаб олиш Молиявий хисоботлар


Юсуф Дамра (1952; Иордания) | www.ziyouz.uz\nБош саҳифа Жаҳон насри онлайн антологияси Юсуф Дамра (1952; Иордания)\nРубрика: Юсуф Дамра (1952; Иордания)\nЮсуф Дамра 1952 йили Қуддуси Шариф (Иерусалим) яқинида туғилган. 1975 йилда Иордания ёзувчилари уюшмасига аъзо бўлиб кирган. Юсуф Дамра 1979 йилда нашр этилган «Вагонлар» ҳикоялар тўплами билан жамоатчилик эътиборини қозонган.\nЮсуф Дамра. Турмуш (ҳикоя)\nҚуёш ўша кеч уфқни норинж рангига бўяб, тоғлар ортига чўкиб борарди. Абу Сабр бир қўлида чамадон, бир қўлида ҳозиргина тутилган балиқлар билан уйига қайтарди. Чўнтагида эса — бир ойда тўплаган маблағи. Тўғри, бир қисми кира ҳақию бошқа майда-чуйда харажатларга кетди. давоми…\nРукнларЮсуф Дамра (1952; Иордания)\nЮсуф Дамра. Офтоб сари (ҳикоя)\n— Сен йигирма тўрт соат ичида Оммондан чиқиб кетишинг керак! — деди жандармачи.Ҳамдий эътироз билдиришга уриниб овозини баландлатди, аммо жандармачининг кўнгли сира иймади. Ҳамдий қўлини кўтариб жингалак сочлари орасидан бармоқларини ўтказди-да, иложсизлигидан тўнғиллаб қўйди:— Бу ноҳақлик……Тайёра Қоҳира аэропортидан ҳавога кўтарилган давоми…\nЮсуф Дамра. Вагонлар (ҳикоя)\nУ асфальт йўлда оёқларини базўр судраб борарди. Кўз олди қоронғилашиб, боши ғувиллайди. Наздида уни қуршаб олган олам парча-парча бўлиб кетадиргандек. Аҳён-аҳён тупурарди. Гўё тупуги билан шафқатсиз олам юзини чаплаб ташлайдигандай. Танида кучли оғриқ уйғонарди.«Ярамаслар! Киши қандай қилиб ҳаммасидан ажралиши мумкин?»Йўлакда давоми…


Роғунда Жаҳон банки экспертлари иш бошлади\n20 апрел 2021, Тошкент вақти: 08:51\n20 апрел куни Тожикистонга келган Жаҳон банки экспертлари олдида турган вазифа Роғун ГЭСи қурилиш майдонида мониторинг ўтказиш ва у ерда олиб борилаётган ишларни баҳолашдан иборатлигини айтилмоқда.\nЖаҳон банкининг юқори даражали техник миссияси икки кундан буён Роғун ГЭСи майдонида қурилиш ишлари билан танишаяпти.\nТожикистон Энергетика ва саноат вазирлиги расмийлари ҳукумат топшириғи асосида журналистларни бу гуруҳ билан учраштириш ҳамда Жаҳон банки миссияси борасидаги батафсил маълумотларни очиқлашдан тийилмоқдалар.\nАммо вазирликнинг ўз номини ошкор қилмаган масъул ходимларидан бирининг билдиришича, мазкур техник миссия таркибига тўғонлар бўйича энг юқори малакали экспертлар ва гидроиншоотлар бўйича катта мутахассислари киритилган.\nРоғун қурилиши майдонида бораётган ишларни баҳолаш мақсадида 20-27 апрел кунлари Тожикистонга Жаҳон банкининг техник миссияси келиши ҳақида аввалроқ Жаҳон банкининг Марказий Осиё бўйича вице-президенти Филип Ле Уэйру Ўзбекистон ҳукуматига йўллаган мактубида билдирганди.\nЖаҳон банки расмийси ўз номасида мазкур гуруҳ Роғун ГЭСи билан боғлиқ масалаларни объектив ва мустақил тарзда баҳолаш ҳамда экспертиза натижалари билан дарёлар қуйисида жойлашган мамлакатларни ҳам таништириш мақсадида Тожикистонга боражагини маълум қилган эди.\nЖаноб Филип Ле Уэйру ЖБ экспертлари минтақа барча давлатлари талабларини инобатга олган ҳолда объектив хулоса чиқариб беражагини кафолатлаган эди.\nАйни пайтда Жаҳон банки ҳам, Халқаро валюта жамғармаси ҳам Тожикистон ҳукуматининг Роғун ГЭС қурилишига доир стратегиясидан норозилиги кузатилади.\nУларга кўра, Роғун қурилиши учун маблағ тўплаш усули ва бу маблағларни мақсадли сарфлашда айрим чалкашликлар мавжуд.\nТожикистон расмийлари шу кунгача бу халқаро молиявий ташкилотлар иддаоларига муносабат билдирмай келаяпти.\nБироқ, соҳа бўйича мустақил таҳлилчи Ғуломиддин Сайфиддинов фикрича, Жаҳон банки ва Халқаро валюта жамғармаси эътирозларида жон бордек.\n- Акциялардан тушаётган маблағлару давлат бюджетидан ўтказилаётган пуллар қаёққа кетаётганини ҳеч ким билмайди. Агар Роғун учун кўзланган пуллар мақсадли сарфланмас экан, унинг сифатли қурилишини ҳам кафолатлаб бўлмайди. Бу йирик гидроиншоотнинг сифатли қурилиши минтақа барча мамлакатлари тақдири учун ҳал қилувчи рол ўйнайди. Агар бу ГЭС қурилишида ҳар бир куб метр бетон, ҳар бир арматура, уларнинг сифати назорат қилинмас экан, бу ишнинг эртаси вой бўлишига шубҳам йўқ, дейди мустақил таҳлилчи Сайфиддинов.\nАйни пайтда Тожикистон ҳукумати Роғун ГЭСи майдонида қурилиш ишларининг 70 фоизи шўролар даврида бажарилганини таъкидлаб келади.\nАввалроқ Роғун акцияларини сотувга чиқаришдан мақсад мазкур гидроиншоот учун зарур техника ва ГЭСнинг икки агрегатини сотиб олиш экани айтилган эди.\nЛекин, Ғуломиддин Сайфиддиновга кўра, ГЭСнинг икки агрегати шўролар давридаёқ Тожикистонга олиб келинган. Бугун Тожикистон томони Роғунда қурилиш ишларини давом эттириш баҳонасида шу икки агрегатни ўрнатишга киришганки, бу, ўз навбатида, мамлакатнинг дарёлар қуйисидаги қўшнилари, жумладан, Ўзбекистон томони ташвишларига сабаб бўлмоқда.\nЭслатиб ўтамиз, Роғун ГЭС лойиҳасини халқаро экспертизадан ўтказиш Ўзбекистон талаби асосида амалга оширилмоқда.\nЎзбекистон томони анчадан буён Роғун ГЭС қурилиши минтақа экологияси учун хавфлилиги ҳақида бонг уриб келаётган бўлса-да, расмий Душанбе мазкур гидроиншоот ички табиий бойликлар ҳисобига қурилаётгани ва шу важдан ҳам Тожикистон қўшнилар билан ҳисоблашиб ўтирмаслигини уқтириб келди.\nНиҳоят Жаҳон банки ва Халқаро валюта жамғармаси расмийлари аралашувида Тожикистон бу иншоот лойиҳасини халқаро экспертизадан ўтказишга розилик берди ва жорий йил бошида Тожикистон билан Жаҳон банки ўртасида бу борада ҳужжат ҳам имзоланди.\nТожик расмийлари Роғун ГЭС лойиҳаси халқаро экспертлар томонидан маъқулланишига ва ниҳоят, Тожикистон бу иншоот қурилиши ортидан энергетика мустақиллигини қўлга киритишига ишонади.\nАснода кузатувчилар Жаҳон Банки экспертларининг Роғун бўйича хулосаси қандай бўлишини олдиндан башорат қилиб бўлмаслигини таъкидламоқдалар.


Тармоқда миллий тест тизими саволлари тарқалиб кетгани айтилмоқда\nТармоқда миллий тест тизими саволлари тарқалиб...\n13.06.2021 16:28 0 1814\nАйрим фуқаролар тeст жавобларини ўқувчиларга сотаётгани ва ёдлатаётгани айтилмоқда. Давлат тест маркази мазкур ҳолатлар бўйича ҳуқуқни муҳофаза қилиш органлари томонидан текшириш ишлари олиб борилаётганини билдирди.\nМаълум қилинишича, тест топшириқларининг айримлари 11 май куни ўтказилган жараёнга тегишли бўлиб, 9 июнь куни ўтказилган имтиҳонда мазкур тест топшириқларидан фойдаланилмаган.\nБиология фани бўйича келтирилган тест топшириқлари ҳақиқатан ҳам 10 июнь куни ўтказилган тест синовларига оид. Бироқ у имтиҳон ўтказиб бўлинганидан кейин тест синовига кирган шахслар томонидан ёдлаб чиқилган саволлар асосида жуда кўплаб хатолар билан компьютерда терилганлиги, расмли тест топшириқларида расмларнинг келтирилмаганлиги аниқланди.\nБугунги кунда мазкур ҳолатлар бўйича тегишли ҳуқуқни муҳофаза қилиш органлари ва Давлат тест маркази ҳамкорлигида текшириш ишлари олиб борилмоқда.\nЖамият 26/09, 17:03\nОнкологиянинг 50 турини аниқловчи тест ўйлаб топилди\nТаълим 05/09, 08:36\nТест синовлари бўйича апелляция шикоятларини кўриб чиқиш тартиби маълум қилинди\nТаълим 03/09, 14:57\nНиҳоят, мандат эълон қилинди\n#Самарқанд - 758\n#Қашқадарё вилояти - 7\n#Учёные - 258\n#банк - 106


Колумбиядаги самолёт ҳалокати қурбонларининг шахсларини аниқлаш жараёни якунланди\n21:18 / 01.12.2016\nКолумбияда Бразилиянинг "Шапекоэнсе" жамоаси футболчилари бўлган самолёт ҳалокатида қурбон бўлган барча 71 кишининг шахси аниқланди. Рейтер агентлиги қурбонларнинг шахси аниқланиши жараёни якунлангани ҳақида маълумот берди.\nАгентлик маълумотига кўра, жасадлар солинган тобутлар жума куни Бразилиянинг Шапеко шаҳрига етказилади. Марҳумларнинг жасадлари ҳарбий самолёт орқали етказилади.\nФутбол клубининг жамоатчилик билан алоқалар бўлими директори Андрей Копеттининг сўзларига кўра, тобутлар клуб стадионига олиб борилади. Бу ерда марҳумлар билан видолашув маросими ўтказилади. Маросимда Бразилия президенти Мишел Темер иштирок этиши кутилмоқда.\nСамолёт 29 ноябрь кунига ўтар кечаси Колумбиянинг Медельин шаҳрига 50 км масофа қолганида қулаб тушди. Ҳаво кемаси бортида 77 киши бор эди — экипажнинг 9 нафар аъзоси ва 68 йўловчи (Бразилия футбол жамоаси футболчилари ва ходимлари ҳамда журналистлар).\n"Шапекоэнсе" Судамерикано кубогининг биринчи финал баҳсини ўтказиш учун Колумбиянинг "Атлетико Насьональ" майдонига кетаётганди.\nҲалокатдан 6 киши омон қолди, уларнинг 3 нафари футболчилардир: Алан Рушел, Жексон Фольман ва Хелио Сампьер Нето.\nИнтернетда самолёт учувчиси билан авиадиспетчер ўртасида бўлиб ўтган суҳбатнинг сўнгги дақиқалари ёзилган аудио пайдо бўлди.\nУнга кўра, самолёт учувчиси диспетчерга бир неча марта мурожаат қилиб, электр ускуналар тўлиқ ишдан чиққани ва ёқилғи тугаб бораётганини айтиб, қўниш учун рухсат сўраган.\nОхир оқибатда самолёт Медельин шаҳри яқинида, аэропортдан 50 км узоқликда ерга қулаган. Ёқилғи тугагани сабабли самолёт портлаб кетмаган ва бу бир неча нафар йўловчининг тирик қолишига сабаб бўлган.\nСамолёт учувчиси сўнгги бор 9 минг фут (2700 метр) баландликда алоқага чиққан.


Ўзбек етакчилигидаги ўйинчоқ ўғрилари қўлга олинди\n22 октябр 2021, Тошкент вақти: 12:52\nЎйинчоқларни ўмариш билан шуғулланган жиноий гуруҳга Ўзбекистон фуқароси ўғрибошилик қилган.\nМосквада ўйинчоқларни ўғирлаш билан шуғулланган жиноий гуруҳ қўлга олинди. Маълум бўлишича, жиноий гуруҳ Ўзбекистон фуқароси ўғрибошилик қилган. Бундан ташқари бу жиноий тўдага бир қатор бошқа мамлакат фуқаролари ҳам кирган.\nМоскванинг Жанубий округида ўғирлик қилаётган жойида 6 кишидан иборат жиноий гуруҳ қўлга олинди. Бу ҳақда хабар қилган Москва Жиноят қидирув бўлими ходими Вадим Колесникка кўра, уюшган гуруҳ таркибига турли миллат вакиллари кирганлиги аниқланган:\n- 8 август куни Москванинг 8чи Жиноят қидирув бўлими ходимлари, ОМОН жангчилари ёрдамида, омборхоналарни тунаш билан шуғулланган жиноий гуруҳни қўлга олди. Шу куни кечаси травматик пистолет билан қуролланган 4 нафар номаълум шахс 6чи Радиалний кўчасидаги омборга бостириб кириб, қўриқчиларни боғлаган, шу ерда тунаб қолган ҳайдовчиларни эса бир хонага қамаган. Қаршилик кўрсатган ҳайдовчилардан бирини болта билан бошини уриб ёришган. Ҳозирда у реанимацияга ётқизилди,- деди Жиноят қидирув бўлими вакили Вадим Колесник.\nУнинг сўзларига кўра, жиноятчилар омбордан фақат қимматбаҳо ўйинчоқларни танлаб “КАМАЗ” ва “МАН” русумли оғир юк машиналарига юклаган. Воқеа гувоҳи бўлган қўшни бино қоровулларидан бири тезда милицияга хабар қилган ва етиб келган оператив гуруҳ 3 нафар жиноятчини қўлга олган. Яна бир жиноятчи ўғирланган ўйинчоқлар ортилган машинада қочиб кетаётганда қўлга тушган.\nМилиция расмийсининг сўзларига кўра, жиноий гуруҳга 43 ёшли Ўзбекистон фуқароси етакчилик қилган.\n- Жиноий гуруҳ таркибига Ўзбекистон, Тожикистон, Қирғизистон ва ҳатто 1 нафар Вьетнам фуқаролари кирган. Уларни 43 ёшли Ўзбекистон фуқароси бошқарганлиги тахмин қилинмоқда. Қизиғи, улар бу босқинчиликни олдиндан қайси қўғирчоқларни юклашни билган ҳолда уюштирган.\nЎғрилар баҳоси 1 млн рублга тенг 200 дан ортиқ юмшоқ қўғирчоқ ва бир қанча радио орқали бошқариладиган ўйинчоқларни ўмарган, дея қўшимча қилди Москва Жиноят қидирув бўлими ходими.\nМилиция вакилининг айтишича, ҳозирда қўлга олинганларнинг барчаси тергов изоляторида сақланмоқда. Қидирув бўлими мутахассислари ҳозирда қўғирчоқларни ўғирлашга буюртма берган шахсларни аниқлашга уринмоқдалар. Жиноий гуруҳга алоқадор яна 2 киши аниқланган ва мазкур воқеа юзасидан “босқинчилик” моддаси асосида жиноий иш қўзғатилган.


Читать онлайн «Шаҳар худудларини мухандислик ободонлаштириш» - автор И. Байджанов - Ridero\nБесплатный фрагмент - Шаҳар худудларини мухандислик ободонлаштириш\nШаҳар худудларини муҳандислик ободонлаштириш\nШаҳарсозлик ишларининг катта ҳажмида худудларни муҳандислик ободонлаштириш катта ўрин эгаллайди.\nШаҳар бош режасини лойиҳалаш жараёнидаёқ, шаҳар атрофи зонаси, турар жой райони ва микрорайонлар, умумшаҳар ва район марказлари, аҳолига маданий маиший хизмат кўрсатиш муассасалари, шунингдек саноат ва коммунал омборхоналар зоналарига мухандислик ободонлаштириш юзасидан қўйилган кўп қиррали талаблар инобатга олиниши зарурлиги лойиҳада ифодасини топади; бу вертикал режалаш ва сув қочириш; автомашиналар ва пиёдалар юрадиган йўллар қурилмаси; автомобиллар турадиган ва хўжалик майдончалари; кўк-яшил кўчатларни турли функциялар аҳамиятига молик ташкиллаштириш яратиш; декоратив кичик ҳавузлар ва спорт аҳамиятидаги иншоотлар, дарё қирғоқлари ва сув омборларини ободонлаштириш, спорт иншоотларини ва кичик архитектура формалари қурилиши; кўчаларни, майдонларни ва шаҳарни бошқа худудларини сунъ- ий яратиш қурилмалари; ерости коммуникациялари ва шаҳарни санитария тозалаш. Ушбу ҳамма масалалар мухандислик ободонлаштириш ишлари билан узвий боғланган ҳолда ўзини ечимини топиши зарур, айниқса ўта муҳими атроф мухитни асосий параметрларини яхшилашни ҳисобга олган ҳолда бажарилиши керак.\nМухандислик ободонлаштиришни ҳамма элементлари замонавий меъморий бадиий талабларга жавоб бермоғи керак. Эсдан чиқмаслиги керак, энг замонавий уникал меъморий иншоотларни атроф худудини ободонлаштириш даражасига боғлиқ.\nЛойиҳа ва қурилиш ишларини сифат муоммаларини ошириш муҳим эътиборни талаб этади, шунинг учун ҳам қурилиш ва лойиҳалаш ишларини бирлаштириш яъни ягона узликсиз потокли жараённи ҳал қилиш лозим.\nБизнинг мамлакатимизда ва хорижда шаҳар худудларини муҳандислик ободонлаштириш борасида катта тажриба тўпланган шунинг учун лойиҳалаш ва қурилишда ҳамма тараққиёт тажрибаларидан фойдаланиш лозим.\nУшбу услубий қўлланмада мухандислик ободонлаштиришни лойиҳалаш услуби, турар жой райони, микрорайон ва кварталлар, кўча, майдонлар, парклар ва бошқа элементлар шаҳарни кўкаламзорлаштириш тизими, спорт иншоотлари ва сув ҳавзалари шунингдек санитария ободонлаштириш ва шаҳарни ташқи ёритиш мисол қилиб келтирилган. Қўлланмада шунингдек шаҳарни мухандислик жиҳозлашни ҳамма элементларини боғлиқлиги-сув, иссиқлик ва газлаштириш, канализация ва бошқалар, янада шаҳар худудларини ёмғир ва қор сувларидан қочиришни мухандислик ишлари ташкиллаштириш масалалари ечимини чизмаларда лойиҳаларда ўз ифодасини топган. Қўлланмада атроф мухитни яхшилашни махсус мухандислик тадбирлари кўрсатилган.\nЙўл қурилиш ва шаҳар худудларини мухандислик тайёрлани- ши масалалари мустақил дарсликларда ўз ифодасини топганлиги муносабати билан бу қўлланмада ободонлаштириш ечимлари инобатга олинган холос. Мухандислик ободонлаштириш масалалари шундай ҳажмда келтирилганки ундан талабалар курс ва диплом ишларини бажаришда фойдаланиши мумкин.\nУшбу қўлланмада архитектура фанлари номзоди Л.Б.Лукц; техника фанлари номзоди О.С.Расторгуев; техника фанлари номзоди В.А.Горохов ва техника фанлари номзоди В.Э.Бакутис материалларидан фойдаланилди.\nшаҳар худудларини планлаштириш\nМосква шаҳарни бош планини планлаштириш структураси\n1- планлаштириш зоналарини чегаралари; 2- планлаштирилган районларни чегаралари;\n3- умумшаҳар жамоат марказлари; 4- планлаштирилган районларни марказлари;\n5- умумшаҳар фойдаланадиган кўк-яшил кўчатлар